**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 20 Φεβρουαρίου 2023, ημέρα Δευτέρα και ώρα 15.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία του Προεδρεύοντος αυτής, Βουλευτή- μέλους της, κ. Παναγή Καππάτου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών «Σύστημα Καινοτομίας στον δημόσιο τομέα – Ρυθμίσεις Γενικής Γραμματείας Ανθρωπίνου Δυναμικού Δημοσίου Τομέα – Ρυθμίσεις για τη λειτουργία των Ο.Τ.Α. α΄ και β’ βαθμού και των αποκεντρωμένων διοικήσεων και για την ευζωία των ζώων συντροφιάς – Λοιπές επείγουσες ρυθμίσεις του Υπουργείου Εσωτερικών».

### Στη συνεδρίαση παρέστησαν ο Υπουργός Εσωτερικών, κ. Μαυρουδής (Μάκης) Βορίδης, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κατσώτης Χρήστος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Σακοράφα Σοφία.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Καλησπέρα σας κυρίες και κύριοι συνάδελφοι. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εσωτερικών, «Σύστημα καινοτομίας στον δημόσιο τομέα, ρυθμίσεις Γενικής Γραμματείας Ανθρώπινου Δυναμικού Δημοσίου Τομέα, ρυθμίσεις για τη λειτουργία των ΟΤΑ, πρώτου και δεύτερου βαθμού και των αποκεντρωμένων διοικήσεων και για την ευζωία των ζώων συντροφιάς -Λοιπές επείγουσες ρυθμίσεις του Υπουργείου Εσωτερικών».

Ο προγραμματισμός των επόμενων συνεδριάσεων έχει ως εξής: Τη Τρίτη, 21 Φεβρουαρίου 2023 και ώρα 13.00, η δεύτερη συνεδρίαση με ακρόαση εξωκοινοβουλευτικών προσώπων. Τρίτη 21 Φεβρουαρίου 2023 και ώρα 16.00, η 3η συνεδρίαση, συζήτηση επί των άρθρων. Την Πέμπτη 23 Φεβρουαρίου 2023 και ώρα 13.00 η τέταρτη συνεδρίαση, β΄ ανάγνωση. Πριν προχωρήσουμε στις εισηγήσεις, θα δώσω τον λόγο στους Εισηγητές και Ειδικούς Αγορητές, για να προτείνουν φορείς, τους οποίους θα θέλαμε να έχουμε και γραπτώς.

Τον λόγο έχει ο Εισηγητής της Πλειοψηφίας, ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Προτείνουμε την ΚΕΔΕ, την ΕΝΠΕ, ΑΔΕΔΥ, ΠΟΕ-ΟΤΑ, ΠΟΠ-ΟΤΑ, ΕΑΔ (Εθνική Αρχή Διαφάνειας), ΑΣΕΠ, ΑΑΔΕ, και ΕΣΑΜΕΑ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο Εισηγητής της Μειοψηφίας, κ. Χατζηγιαννάκης.

**ΜΗΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Συμφωνούμε για ΑΔΕΔΥ, ΠΟΕ-ΟΤΑ, ΠΟΠ-ΟΤΑ, και ΚΕΔΕ και προτείνουμε και την Ομοσπονδία Ζωοφιλικών Σωματείων Ελλάδας, για την οποία θα σας δώσουμε στοιχεία.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει η Ειδική Αγορήτρια του Κινήματος Αλλαγής, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του Κινήματος Αλλαγής):** Εμείς προτείνουμε ΑΣΕΠ, ΟΣΕΑΔΕ (Ομοσπονδία Συλλόγων Εργαζομένων στην Αποκεντρωμένη Διοίκηση), Ομοσπονδία Ζωοφιλικών Σωματείων Ελλάδας, ΠΟΕ-ΟΤΑ, ΟΣΥΑΠΕ (Ομοσπονδία Συλλόγων Υπαλλήλων Αιρετών Περιφερειών Ελλάδας), ΑΔΕΔΥ, ΚΕΔΕ και ΕΝΠΕ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο Ειδικός Αγορητής του Κ.Κ.Ε., κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Δεν έχουμε να προσθέσουμε κάποιον καινούργιο φορέα.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει ο Ειδικός Αγορητής της Ελληνικής Λύσης, κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Είμαστε καλυμμένοι.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Και εμείς θέλουμε την ΑΔΕΔΥ, ΠΟΕ-ΟΤΑ, Ομοσπονδία Συλλόγων Υπαλλήλων Αιρετών Περιφερειών Ελλάδας, Ομοσπονδία Συλλόγων Εργαζομένων Αποκεντρωμένων Διοικήσεων Ελλάδας, Σύλλογος Αποφοίτων Εθνικής Σχολής Δημόσιας Διοίκησης και Αυτοδιοίκησης, Σωματείο Εργαζομένων Υπουργείου Εσωτερικών, αυτό που είναι στην Βασιλίσσης Σοφίας για διατάξεις συστήματος καινοτομίας, Σωματείο Εργαζομένων Υπουργείου Εσωτερικών – Σταδίου, για διατάξεις θεμάτων αρμοδιότητας ΟΤΑ, Πανελλήνια Ομοσπονδία Εργαζομένων στον eΕΦΚΑ και την Πανελλήνια Φιλοζωική Ομοσπονδία.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Θα προχωρήσουμε τώρα στις εισηγήσεις.

Τον λόγο έχει ο κ. Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ (Εισηγητής της Πλειοψηφίας):** Κύριε Πρόεδρε, κυρίες και κύριοι συνάδελφοι, είναι γεγονός ότι το Υπουργείο Εσωτερικών έχει κάνει πολλές κινήσεις, για τον εξορθολογισμό και την αναβάθμιση του δημόσιου τομέα με σημαντικά νομοσχέδια, σε κάποια εκ’ των οποίων μάλιστα είχα την τιμή να είμαι και Εισηγητής. Έτσι και σ’ αυτό το νομοσχέδιο, μπαίνει για πρώτη φορά στο στόχαστρο των νομοθετικών μεταρρυθμίσεων, η ανάπτυξη της καινοτομίας στον δημόσιο τομέα, κάτι το οποίο, όπως γνωρίζουμε, δεν υπήρχε μέχρι τώρα και το οποίο είναι βέβαιο ότι θα δώσει νέα πνοή στο δημόσιο και στις παρεχόμενες υπηρεσίες προς τους πολίτες.

Εισάγεται, λοιπόν, για πρώτη φορά ένα σύστημα καινοτομίας, που στοχεύει να αυξήσει τα πρωτότυπα και τις πρακτικές καινοτομίας των δημοσίων φορέων, να βελτιώσει τη μεταξύ τους συνεργασία στο κομμάτι αυτό, να προσφέρει κίνητρα και να εξασφαλίσει τον καλύτερο συντονισμό της πολιτικής της καινοτομίας.

Επίσης, στο νομοσχέδιο, ρυθμίζονται ζητήματα του ανθρώπινου δυναμικού στον Δημόσιο Τομέα, εξασφαλίζεται η ομαλή λειτουργία της Αυτοδιοίκησης και των Αποκεντρωμένων Διοικήσεων, η ασφαλής μεταφορά των μαθητών στα δημόσια σχολεία, η βιώσιμη ανάπτυξη και ένα σαφέστερο πλαίσιο προστασίας για τα ζώα συντροφιάς.

Ξεκινώντας από το ζήτημα της καινοτομίας του δημόσιου τομέα, με το μέρος Α, δημιουργείται ένα Σύστημα που θα καθορίζει για πρώτη φορά Πλαίσιο Ανάπτυξης της Καινοτομίας στο δημόσιο και θα υποκινεί, αλλά και θα στηρίζει τους φορείς, ώστε να σχεδιάζουν πρωτότυπα έργα και να αναπτύσσουν καινοτομίες, με στόχο πάντα τη βελτίωση των δημόσιων υπηρεσιών προς τους πολίτες.

Στο πλαίσιο αυτό, προβλέπονται σχετικά κίνητρα προς τους φορείς, δημιουργούνται τα απαραίτητα εργαλεία για την ανάπτυξη τεχνογνωσίας ως προς την καινοτομία, διασφαλίζονται οι κατάλληλες υποδομές και ευέλικτα προγράμματα, ενώ, επίσης, προβλέπεται η χρηματοδότηση νέων ιδεών, με σκοπό την παραγωγή πρωτοτύπων.

Όλα αυτά εντάσσονται σε ένα ολοκληρωμένο Εθνικό Σχέδιο Δράσης για την καινοτομία, πάνω στο οποίο βασίζεται όλο το σύστημα της καινοτομίας. Αυτό το Εθνικό Σχέδιο, καταρτίζεται από τη Γενική Γραμματεία Ανθρώπινου Δυναμικού Δημόσιου Τομέα του Υπουργείου Εσωτερικών και για την επικαιροποίησή του, μπορεί να συσταθεί ομάδα καινοτομίας του Υπουργείου, με τη συμμετοχή στελεχών της Γενικής Γραμματείας Έρευνας και Καινοτομίας του Υπουργείου Ανάπτυξης και Επενδύσεων. Η τελευταία, μαζί με τη Γενική Γραμματεία Ανθρώπινου Δυναμικού Δημόσιου Τομέα, είναι συναρμόδιες για την παρακολούθηση της προόδου υλοποίησης των δράσεων του απολογισμού, της αξιολόγησης και του ανασχεδιασμού του Εθνικού Σχεδίου, όπως επίσης και για τον συντονισμό των ενεργειών για την υλοποίησή του.

Για την ένταξη προτάσεων σε αυτό το εθνικό σχέδιο, η Γενική Γραμματεία Ανθρώπινου Δυναμικού του δημόσιου τομέα δημοσιεύει στην ιστοσελίδα του Υπουργείου Εσωτερικών πρόσκληση, με την οποία καθορίζονται τα πεδία προτεραιότητας για την υποβολή προτάσεων καινοτομίας, η διαδικασία και ο τρόπος υποβολής τους, οι όροι, τα κριτήρια και η διαδικασία αξιολόγησής τους.

Ως υπόδειγμα για τον σχεδιασμό προτάσεων, εκδίδεται με απόφαση του Υπουργού Εσωτερικών, ο οδηγός καινοτομίας, που περιλαμβάνει τις σχετικές κατευθυντήριες γραμμές, ενώ η αξιολόγησή τους γίνεται από τη Διεύθυνση Καινοτομίας του δημόσιου τομέα και όσες ενταχθούν, συνιστούν πλέον, πρωτότυπα έργα.

Στο πλαίσιο του εθνικού σχεδίου, εισάγονται δύο σημαντικά εργαλεία για τους εκπροσώπους των δημοσίων φορέων, με σκοπό την κατάρτιση τους, σε θέματα καινοτομίας του δημόσιου τομέα. Και τα δύο, υλοποιούνται από το Ινστιτούτο Τεχνολογίας Έρευνας και Καινοτομίας του Εθνικού Κέντρου Δημόσιας Διοίκησης και Αυτοδιοίκησης.

Το πρώτο, είναι τα προγράμματα επιτάχυνσης, τα οποία εφαρμόζονται επί των προτάσεων καινοτομίας που έχουν ενταχθεί στο Εθνικό Σχέδιο, ως καινοτόμες υπηρεσίες και έχουν ήδη αξιολογηθεί θετικά. Το δεύτερο, είναι τα εργαστήρια καινοτομίας, που υλοποιούνται για τη διάδοση της καινοτομίας του δημόσιου τομέα και την επίτευξη συνεργασίας μεταξύ των φορέων.

Μέσα από αυτά τα εργαλεία, καλλιεργείται μια γενικότερη κουλτούρα καινοτομίας του δημόσιου τομέα, καθώς διαμορφώνεται ένας χώρος διάδοσης πληροφοριών και ανταλλαγής ιδεών σχετικά με την καινοτομία. Ενισχύεται η εκπαίδευση των υπαλλήλων προς αυτόν τον τομέα και προωθείται η συνεργασία μεταξύ των φορέων, με κοινό στόχο, βέβαια, την ανάπτυξη και τη διάδοση πρακτικών της καινοτομίας.

Παράλληλα, αναπτύσσεται πληροφοριακό σύστημα στη Γενική Γραμματεία Ανθρώπινου Δυναμικού Δημόσιου Τομέα με την ονομασία «Κεντρικό Σύστημα Διαχείρισης Γνώσης και Ανοικτής Καινοτομίας του Δημόσιου Τομέα», καθώς και ψηφιακή βιβλιοθήκη εντός του Πληροφοριακού Συστήματος Καινοτομίας με την ονομασία «Αποθετήριο Πρακτικών Καινοτομίας του Δημόσιου Τομέα». Σ’ αυτήν εντάσσονται οι καλές πρακτικές καινοτομίας εφόσον αξιολογηθούν και πιστοποιηθούν από τη Διεύθυνση Καινοτομίας Δημόσιου Τομέα του Υπουργείου Εσωτερικών και μπορούν να συμμετέχουν με ειδική σήμανση σε εθνικούς και διεθνείς διαγωνισμούς.

Το Αποθετήριο Πρακτικών Καινοτομίας Δημόσιου Τομέα αποσκοπεί στο να δημιουργηθεί μια βάση δεδομένων με καινοτόμες πρακτικές, ώστε να έχουν όλοι πρόσβαση σ’ αυτήν και, παράλληλα, να προβάλλονται οι καινοτόμοι φορείς, δημιουργώντας έτσι ένα επιπλέον κίνητρο και για τους υπόλοιπους να ακολουθήσουν παρόμοια παραδείγματα.

Σε ό,τι αφορά στο θέμα των κινήτρων, το νομοσχέδιο εστιάζει ιδιαίτερα σε αυτό το κομμάτι αναγνωρίζοντας την ανάγκη να διαμορφώσει μια ανταγωνιστική διαδικασία για την ανάδειξη πρωτοτύπων και καινοτομίας.

Θεσπίζεται, λοιπόν, ο Εθνικός Διαγωνισμός Πρωτοτύπων και Καινοτομίας για την ανάδειξη των καλύτερων ιδεών που μπορούν να οδηγήσουν σε πρωτότυπες λύσεις και στη συνέχεια, σε καινοτόμες δημόσιες υπηρεσίες.

Με τον θεσμό του Διαγωνισμού επιτυγχάνεται η αύξηση του ενδιαφέροντος από την πλευρά των φορέων, η ενίσχυση της δημιουργικότητας τους και, φυσικά, η συνεργασία και η αίσθηση της επίτευξης ενός κοινού στόχου.

Επιπλέον κίνητρο, αλλά και επιβράβευση των καλών πρακτικών, αποτελεί ο θεσμός των Βραβείων Καινοτομίας που θεσπίζονται και διοργανώνονται από το Υπουργείο Εσωτερικών ανά διετία, με σκοπό τη βράβευση διακεκριμένων καινοτομιών. Οι συγκεκριμένες καινοτομίες έχουν προηγουμένως αναρτηθεί στο Αποθετήριο Καινοτομιών Δημόσιου Τομέα και έχουν ήδη πιστοποιηθεί με ειδική διάκριση.

Τέλος, στο πλαίσιο της παροχής κινήτρων για τη δημιουργία καινοτόμων ιδεών από την πλευρά των φορέων εντάσσεται και η πρόβλεψη ότι η καινοτομία θα θεωρείται, πλέον, παράγοντας αξιολόγησης των προϊσταμένων στο Σύστημα Στοχοθεσίας του Δημοσίου.

Έρχομαι στο μέρος Β΄, με το οποίο ρυθμίζονται μια σειρά από ζητήματα αρμοδιότητας Γενικής Γραμματείας Ανθρώπινου Δυναμικού Δημόσιου Τομέα. Αναλυτική παράθεση των ζητημάτων αυτών θα γίνει προφανώς στη συζήτηση κατ’ άρθρο.

Ωστόσο, να αναφέρω ενδεικτικά ότι με τις παρούσες μεταρρυθμίσεις καλύπτονται νομοθετικά κενά που υπάρχουν σε διάφορους τομείς του δημοσίου και συγκεκριμένα στον τρόπο ορισμού των προϊσταμένων του συνόλου των οργανικών μονάδων των αναπτυξιακών οργανισμών των Οργανισμών Τοπικής Αυτοδιοίκησης, στην παροχή εξατομικευμένης στήριξης υπαλλήλων ΑμεΑ του δημοσίου, στη στελέχωση της ΑΑΔΕ στο πλαίσιο της υπό στοιχεία 1Γ΄, του 2022, προκήρυξης του ΑΣΕΠ, στη συμμετοχή επιτυχόντων στον γραπτό διαγωνισμό του ΑΣΕΠ όταν αυτός διενεργείται σε δύο διακριτά στάδια.

Επίσης, στη διευθέτηση ζητημάτων αποσπάσεων στην Εθνική Αρχή Διαφάνειας, στον προγραμματισμό προσλήψεων ανθρώπινου δυναμικού του δημόσιου τομέα, στη στελέχωση του eΕΦΚΑ κατόπιν παραίτησης από ένδικα βοηθήματα ή μέσα - μια παλιά ιστορία αυτή - στην δυνατότητα προαγωγής υπηρετούντων Δημοτικών Αστυνομικών που συμπληρώνουν χρόνο προαγωγής από την 1/1/2023 μέχρι τις 30/4/2023, καθώς και στη στήριξη των πληγέντων από το σεισμό της 27/9 του στο Δήμο Μινώα Πεδιάδας της Κρήτης, αλλά και στη χορήγηση ειδικής άδειας γονέων σε δημόσιους και δημοτικούς υπαλλήλους όταν χάσουν το παιδί τους.

Με το τρίτο μέρος του παρόντος, αντιμετωπίζονται καίρια ζητήματα των α΄ και β΄ βαθμού. Ρυθμίζονται θέματα που αφορούν στη διεξαγωγή των δημοτικών και περιφερειακών εκλογών, καθώς και στο πλαίσιο προστασίας των ζώων συντροφιάς.

Συγκεκριμένα, καθορίζεται ένα ενιαίο νομικό πλαίσιο σχετικά με την επιβολή και βεβαίωση προστίμων και την παραγραφή τους, καθώς το ισχύον πλαίσιο ήταν και είναι ακόμα ιδιαίτερα ασαφές.

Επίσης, επιδιώκεται η απλούστευση των διαδικασιών των δήμων και η μείωση της γραφειοκρατίας σχετικά με τις διαδικασίες συνομολόγησης δανείων, την έκδοση βεβαιώσεων μόνιμης κατοικίας και αποδεικτικού ασφαλιστικής ενημερότητας σε ΟΤΑ, ανθρώπων που έχουν ρυθμίσει τις οφειλές τους, αλλά και ζητήματα που αφορούν σε έργα, μελέτες, προμήθειες και υπηρεσίες των ΟΤΑ.

Συγκεκριμενοποιούνται, επίσης, οι προϋποθέσεις αναγνώρισης ενός οικισμού ως δημοτικής κοινότητας, ώστε να είναι μια ελεγχόμενη διαδικασία πλέον. Ρυθμίζεται η άδικη μισθολογική μεταχείριση του Προέδρου του Δημοτικού Συμβουλίου σε περίπτωση που επιλέξει να μη λάβει την προβλεπόμενη ειδική άδεια από τα καθήκοντά του και επιβάλλονται κυρώσεις σε καταστήματα υγειονομικού ενδιαφέροντος τα οποία πραγματοποιούν αυθαίρετη χρήση επανειλημμένα ενός κοινόχρηστου χώρου.

Παράλληλα, προβλέπεται η επιχορήγηση των Δημοτικών Επιχειρήσεων Ύδρευσης Αποχέτευσης για την εξόφληση απλήρωτων υποχρεώσεων που προέρχονται από διαταγές πληρωμής και τελεσίδικες δικαστικές αποφάσεις και αφορούν αξιώσεις από προμήθειες αγαθών ή από παροχή υπηρεσιών ή από εκτέλεση έργων, καθώς και η επιχορήγηση δήμων κατά των οποίων έχει εκκινήσει διαδικασία λήψης αναγκαστικών μέτρων.

Επιπλέον, επιδιώκεται η βελτίωση των νοσοκομειακών υποδομών και ενίσχυση των παρεχόμενων υπηρεσιών υγείας, με τη συμμετοχή εκπροσώπου της οικείας περιφερειακής ενότητας και του οικείου ιατρικού συλλόγου στα διοικητικά συμβούλια των νοσοκομείων του ΕΣΥ. Ενώ, για την έκδοση άδειας λειτουργίας των Κέντρων Φιλοξενίας Ασυνόδευτων Ανηλίκων, καθορίζεται ως αρμόδια αρχή ο οικείος δήμος ολοκληρώνοντας το θεσμικό πλαίσιο φιλοξενίας των ανηλίκων.

Παρατείνεται για ένα χρόνο η ισχύς του «ΘΗΣΕΑ» και διασφαλίζεται η απρόσκοπτη χρηματοδότηση προς τους φορείς διαχείρισης στερεών αποβλήτων που συμπράττουν με εταιρείες στο πλαίσιο των συμπράξεων δημόσιου και ιδιωτικού τομέα.

Σε ό,τι αφορά την εκλογική διαδικασία επιδιώκεται η αποτελεσματική ρύθμιση των σχετικών θεμάτων με εξορθολογισμό των κωλυμάτων εκλογιμότητας και τα ασυμβίβαστα συμμετοχής στις αυτοδιοικητικές εκλογές, με κατάργηση συγκεκριμένων κατηγοριών, αλλά και προσθήκη κωλύματος για τους αιρετούς που έχουν παρθεί από το αξίωμα τους, για λόγους δημοσίου συμφέροντος και με μείωση του ελάχιστου απαιτούμενου ποσοστού των δημοτικών κοινοτήτων στην κατάρτιση συνδυασμών στις δημοτικές εκλογές στο 60%.

Επιπλέον, ορίζεται η διαδικασία μεταβίβασης ακινήτων λόγω πώλησης, δωρεάς και ρυθμίζονται επείγοντα ζητήματα που αφορούν στη μεταφορά των μαθητών και τις διαδικασίες σύναψης δημοσίων συμβάσεων, σχετικά με τη μεταφορά αυτών.

Στο τρίτο κεφάλαιο, περιλαμβάνονται βελτιωτικές μεταρρυθμίσεις σχετικά με το πλαίσιο προστασίας των ζώων συντροφιάς, προς διευκόλυνση των ιδιοκτητών τους και με γνώμονα πάντα την ευζωία των ίδιων των ζώων.

Συγκεκριμένα, παρέχεται στο εργαστήριο φύλαξης και ανάλυσης γενετικού υλικού ζώων συντροφιάς του Ιδρύματος Ιατροβιολογικών Ερευνών της Ακαδημίας Αθηνών, διαβαθμισμένη πρόσβαση στο Εθνικό Μητρώο Ζώων Συντροφιάς για τη συγκέντρωση, τη φύλαξη, την επεξεργασία και την ανάλυση γενετικού υλικού ιδίως, σκύλων και γατών.

Επιπλέον, μειώνεται το παράβολο για λήψη γενετικού υλικού από ζώο συντροφιάς από τα 150 στα 135 ευρώ και η διαφορά των 15 ευρώ αποδίδεται απευθείας από τον ιδιοκτήτη στον κτηνίατρο.

Εισάγονται ρυθμίσεις για τους σκύλους εργασίας του Λιμενικού Σώματος και της Ελληνικής Ακτοφυλακής και για τις παραβιάσεις των προδιαγραφών προβλέπονται διατάξεις λειτουργίας καταφυγίων ζώων συντροφιάς.

Τέλος, δίνεται παράταση στην έναρξη πλήρους λειτουργίας του Εθνικού Μητρώου Ζώων Συντροφιάς, μέχρι τις 31.12.2023 και καθορίζονται νέες προθεσμίες για την έναρξη της υποχρέωσης των ιδιοκτητών να στειρώσουν το ζώο συντροφιάς.

Τέλος, με το μέρος τέταρτο, ρυθμίζονται επιπλέον θέματα του Υπουργείου Εσωτερικών, όπως η χρηματοδοτική ενίσχυση του Ερευνητικού Πανεπιστημιακού Ινστιτούτου Φυσικής του Στερεού Φλοιού της Γης, ώστε να εκπληρώσει αποτελεσματικά το ερευνητικό του έργο και παρέχει τη δυνατότητα χρήσης ενός επιπλέον πολιτικού γραφείου σε υποψήφιους βουλευτές, το οποίο δεν θα βρίσκεται στην εκλογική τους περιφέρεια.

Συνοψίζοντας, το νομοσχέδιο είναι ένα εκσυγχρονιστικό νομοσχέδιο της Κυβέρνησης, ένα νομοσχέδιο απαραίτητο για την προσαρμογή του δημόσιου τομέα στα νέα δεδομένα και τις εξελίξεις που διαρκώς συντελούνται, ώστε να μπορούμε να μιλάμε για ένα δημόσιο λειτουργικό με υπηρεσίες σύγχρονες που επιτέλους, θα μπορούν να ανταποκρίνονται στις σύγχρονες ανάγκες των Ελλήνων πολιτών. Τρεισήμισι χρόνια τώρα, θέτουμε τις βάσεις, ώστε η Ελλάδα να κάνει βήματα μπροστά σε όλους τους τομείς. Ήρθε λοιπόν, η ώρα ο δημόσιος τομέας να πάψει να είναι ο «φτωχός συγγενής» και να αποκτήσει όλα τα εχέγγυα, ώστε να χαράξει τη δική του πορεία στο στίβο της καινοτομίας και της πρωτοτυπίας.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει τώρα ο Εισηγητής της Μειοψηφίας, ο κύριος Μιλτιάδης Χατζηγιαννάκης.

**ΜΙΛΤΙΑΔΗΣ ΧΑΤΖΗΓΙΑΝΝΑΚΗΣ (Εισηγητής της Μειοψηφίας):** Κύριε Υπουργέ, στο τελευταίο αν λάβουμε υπόψιν, τις διαρροές της Κυβερνήσεως, για τον χρόνο των εκλογών και άρα την ανακοίνωση και την διάλυση της Βουλής, νομοσχέδιο του Υπουργείου Εσωτερικών, να ξεκινήσουμε με μία παράλειψη, μία απουσία που δεν την είδαμε στο νομοσχέδιο, ελπίζουμε να την φέρετε μέχρι την Ολομέλεια, για τη προσφάτως κατατεθείσα τροπολογία, στην οποία υπήρχε θετική αντίδραση και από εσάς, αλλά και από τον τότε Εισηγητή της Πλειοψηφίας, τον κ. Παπαδημητρίου αν θυμάμαι καλά, για το ζήτημα της αποτέφρωσης. Είχατε δεσμευτεί ότι θα το δείτε για να το τακτοποιήσουμε, γιατί έχει πράγματι κάποια ζητήματα, τα οποία πρέπει να λυθούν.

Άρα, το θέτουμε υπόψιν, ώστε μέχρι την άλλη Τρίτη που από ότι μας ενημερώσατε θα μπει στην Ολομέλεια, να το συζητήσουμε για να λυθεί αυτό το διαδικαστικού μεν τύπου, αλλά δημιουργεί πολλά γραφειοκρατικά ζητήματα και ταλαιπωρούν τους συμπολίτες μας.

Στο τελευταίο νομοσχέδιο της υπουργίας σας θα περιμέναμε εκτός από τους τίτλους της καινοτομίας και τα όμορφα αυτά λόγια και κάτι πολύ πιο ουσιαστικό. Η αλήθεια, όμως, είναι ότι το συγκεκριμένο νομοσχέδιο συμπυκνώνει εν πολλοίς τη νομοθετική σας πρωτοβουλία όλο αυτό τον καιρό, όχι μόνο του δικού σας Υπουργείου και τη δική σας πρωτοβουλία, αλλά όλης της Κυβέρνησης. Πολύ θεωρία περί αριστείας, επιτελικότητας και αποτελεσματικότητας, ελάχιστη ως καμία συνοχή, καθώς και μία μόνιμη κατάσταση πρόχειρης και αποσπασματικής επίλυσης προβλημάτων στην πράξη, πάντα πασπαλισμένη με μια δόση «βερμπαλισμού».

Σύστημα καινοτομίας στο δημόσιο τομέα, επιγράφεται το υπό συζήτηση σχέδιο νόμου, μόνο που παρά τον τίτλο του δεν εισάγετε και πάρα πολλά στοιχεία καινοτομίας, αφού τα όσα περιγράφετε ως επικείμενες ρυθμίσεις πολλά από αυτά υλοποιούνται ήδη τόσο σε επίπεδο μεθοδολογίας όσο και σε επίπεδο εργαλείων, που ήδη λειτουργούν και παράγουν συγκεκριμένα διοικητικά αποτελέσματα.

Τα 13 άρθρα, του α’ μέρους του νομοσχεδίου, για να είμαστε και απόλυτα δίκαιοι, έχουν συνοχή μεταξύ τους, με το υπόλοιπο νομοσχέδιο είναι κάπως περίεργο το πώς τίθενται μαζί. Το ρυθμιστικό κενό που υπάρχει στην ελληνική δημόσια διοίκηση, αναφορικά με το πλαίσιο ανάπτυξης μιας συγκροτημένης πολιτικής στο πεδίο της καινοτομίας, όπως είπα έχουν συνοχή, πλην όμως προβλέπουν ρυθμίσεις που είτε εφαρμόζονται είτε προβλέπονται στην νομοθετική μας τάξη. Δεν νομοθετούμε κάτι καινούργιο σήμερα. Οι δράσεις που περιγράφονται υλοποιούνται ήδη και σε αυτό θα αναφερθούμε βέβαια αναλυτικότερα στις κατ’ άρθρων συζητήσεις.

Στο β’ και στο γ’ μέρος του νόμου, που πραγματικά δεν έχουν και τη στοιχειώδη συνοχή του α’ μέρους, τουλάχιστον έτσι το εκλαμβάνουμε εμείς, πρόκειται για ένα πολυνομοσχέδιο σκούπα. Από αυτά τα αγαπημένα σας που μας φέρνετε κατά καιρούς και δεν ξέρω πώς θα φτάσει και μέχρι το τέλος. Μπορεί να έχει και άλλη πολυνομοθεσία είτε σκούπες, δεν ξέρω τι ακριβώς από τα δύο θα έχει, με διακριτό πίσω από τις γραμμές προεκλογικό άρωμα πάντα στη λογική των εμβαλωματικών λύσεων. Για το γεγονός ότι στη διαβούλευση τέθηκαν 55 άρθρα και σήμερα έχουμε 75, τα έχουμε πει πάρα πολλές φορές.

Για να μην είμαι, όμως, άδικος αρκετές διατάξεις κινούνται προς τη θετική κατεύθυνση, προσπαθούν να μπαλώσουν κάποιες τρύπες που έχει είτε η αυτοδιοίκηση είτε η δημόσια διοίκηση γενικότερα. Είναι προς θετική κατεύθυνση και πράγματι προσπαθούν να λύσουν και κάποια προβλήματα που αντιμετωπίζουμε συνέχεια. Παραδείγματος χάρη, η άδεια γονέων δημοσίων και δημοτικών υπαλλήλων λόγω θανάτου του τέκνου τους είναι μία από τις περιπτώσεις η οποία θα έπρεπε να έχει λυθεί. Και καλά κάνετε και το φέρνετε. Το άρθρο 38, με την ενιαία αντιμετώπιση του θέματος βεβαίωση και είσπραξη εσόδων, είναι ένα πρόβλημα που έχει απασχολήσει και τη δικαιοσύνη και τη δημόσια διοίκηση και καλό είναι ότι το φέρνετε για να προσαρμοστούμε, τουλάχιστον με τις αποφάσεις της δικαιοσύνης που είναι και πολλές και είναι και ανώτατων δικαστηρίων.

Ακόμα μια θετική διάταξη είναι η διάταξη του άρθρου 21, για την προκήρυξη του 1γ΄ 22 του ΑΣΕΠ και την πλήρωση των θέσεων στην ΑΑΔΕ. Χαιρόμαστε που αντιληφθήκατε έστω και καθυστερημένα το φιάσκο του συγκεκριμένου διαγωνισμού, το οποίο σας είχε αναφέρει πολύ πρόσφατα και ο κ. Ζαχαριάδης. Ενός διαγωνισμού που δυστυχώς απέτυχε να εκπληρώσει τους στόχους παρά το τεράστιο κόστος που είχε για το ελληνικό δημόσιο εφόσον οι θέσεις που προκηρύχθηκαν παραμένουν κενές. Καλά κάνετε και διορθώνετε ένα κομμάτι αυτού, ελπίζοντας να έχουμε καλύτερα αποτελέσματα και διόρθωση της μέχρι τώρα λάθος αντιμετώπισης του συγκεκριμένου ζητήματος.

Εμείς, εξαρχής, είχαμε πάρει μια σαφή και τεκμηριωμένη θέση, στην κατεύθυνση μιας ρεαλιστικής λύσης, προτείνοντας το ενδεχόμενο της μείωσης της ορισθείσας απαιτούμενης βαθμολογίας βάσης, προκειμένου να καλυφθούν οι κενές θέσεις. Είναι, λοιπόν, απολύτως θετικό ότι υιοθετείτε αυτή την πρόταση ή τέλος πάντων φέρνετε μια παρεμφερή πρόταση για να μην παραμείνουν τόσο σοβαρές νευραλγικές υπηρεσίες του κράτους όπως ΔΟΥ, τελωνεία, Γενικό Χημείο του Κράτους, διαρκώς υποστελεχωμένες.

Είναι πάντως κρίμα που τόσο καλές και αρκετές θετικές διατάξεις του συγκεκριμένου νομοθετήματος, χάνονται σε ένα γενικό συνονθύλευμα. Θα ήθελα να εστιάσω και σε ορισμένα άρθρα που το καθένα τους αποτελεί καθρέφτη του τρόπου σκέψης και αντίληψης της Κυβέρνησής σας με την οποία νομοθετείτε.

Το άρθρο 48, με το οποίο καθίσταται δυνατή η επιχορήγηση των ΔΕΥΑ για την εξόφληση απλήρωτων υποχρεώσεων, ενώ είναι απαραίτητο, έρχεται και καθυστερημένα και είναι δύσκολο να λυθεί το πρόβλημα που έχει τεθεί εδώ και καιρό και από τις ΔΕΥΑ, οι οποίες όπως καταλαβαίνετε απειλούνται με κλείσιμο. Το κόστος τους πλέον το έχουμε πει πάρα πολλές φορές και στην Ένωση των ΔΕΥΑ το είπαμε και στα Συνέδρια των Δήμων της ΚΕΔΕ και σε διάφορες συγκεντρώσεις που είχαμε με τους φορείς της Τοπικής Αυτοδιοίκησης, όπου υπάρχουν ΔΕΥΑ.

Το πρόβλημα δεν λύνεται με ημίμετρα, πρέπει να νομοθετήσετε-τώρα πια δεν προλαβαίνουν αλλά τέλος πάντων πρέπει να το δούμε-το ζήτημα της αντιμετώπισης των ΔΕΥΑ, αν πράγματι η πρόθεση είναι καταρχήν να μείνουν όπως είχατε διαβεβαιώσει στο Συνέδριο των ΔΕΥΑ υπό δημόσιο έλεγχο και μην αλλάξουν είτε να ενσωματωθούν είτε να συγχωνευθούν είτε διάφορα που ακούγονται κατά καιρούς-όχι από δικό σας Γενικό Γραμματέα η αλήθεια είναι-από το Γενικό Γραμματέα Διαχείρισης Αποβλήτων έχουν ακουστεί διάφορα ωραία όλη αυτή την τριετία, και τα οποία έχουν μπερδέψει και τους Δήμους έχουν μπερδέψει και τις ΔΕΥΑ και τους εργαζόμενους και στην ουσία δεν έχουν δώσει καμία λύση στο πρόβλημα το οποίο στην ουσία διογκώνεται και λόγω της ενεργειακής έκρηξης αλλά ήταν και ένα πρόβλημα που προηγείτο. Η υποστελέχωση και τα χρέη τα συσσωρευμένα και τα αυξημένα στην ουσία των ΔΕΥΑ, απειλούν με κλείσιμο της ΔΕΥΑ, οι οποίες διαχειρίζονται τα κρισιμότερα κομμάτια των υποδομών των επαρχιακών πόλεων, την ύδρευση φυσικά την αποχέτευση και όλη τη λειτουργία των υγρών αποβλήτων.

Για τα ζώα συντροφιάς και τα θέματα που ρυθμίζουν τα άρθρα 64,70, εδώ έχει γίνει το απίστευτο, συστάθηκε τον περασμένο Ιούνιο η Ειδική Γραμματεία για την Προστασία των Ζώων Συντροφιάς με ετήσια δαπάνη μάλιστα 130.000 ευρώ. Η δομή αυτή υπάγεται απευθείας στον Αναπληρωτή Υπουργό Εσωτερικών, υπάγεται ένα και μόνο Τμήμα αυτό της Προστασίας Ζώων Συντροφιάς, που μεταφέρθηκε αυτούσιο από το Υπουργείο Αγροτικής Ανάπτυξης. Και το ερώτημα είναι απλό, γιατί πέρα από κάθε διοικητική λογική η Ειδική Γραμματεία συντονίζει ένα και μόνο Τμήμα; Γιατί συστάθηκε αυτή η Γραμματεία; Το Τμήμα αυτό με τις ίδιες ακριβώς αρμοδιότητες υπήρχε σε άλλη δομή, ποιος λόγος να κάνουμε όλη αυτή τη «γραφειοκρατική γυμναστική»;

Εμείς το μόνο που καταλαβαίνουμε, αλλά θα θέλαμε μια απάντηση είτε από τον Αναπληρωτή Υπουργό, γιατί κάποια στιγμή φανταζόμαστε θα έρθει, είναι να δημιουργηθεί μια άλλη θέση Ειδικού Γραμματέα στο κράτος της επιτελικής αριστείας. Αλλιώς, αν υπάρχει κάτι άλλο, με χαρά να το ακούσουμε, για να καταλάβουμε τι ακριβώς κάνουμε επ’ αυτό. Από κει και πέρα, δυόμιση χρόνια μετά την ψήφιση του 4830/2021 παραμένει ένας νόμος σε γενικές γραμμές ανεφάρμοστος ή δυσεφάρμοστος, για να είμαι πιο ακριβής. Ένας νόμος ασαφής, εξού και χρειάζεται διαρκείς διευκρινίσεις, που για την εφαρμογή του εκκρεμούν οι έκδοση υπουργικών αποφάσεων, η λειτουργία αναγκαίων μητρώων, αλλά και η στελέχωση των αρμόδιων υπηρεσιών στους Δήμους και στους υπόλοιπους κρατικούς μηχανισμούς.

Στην ουσία, δεν έχουν κερδίσει κάτι ούτε οι Δήμοι, νομίζω με αποσπασματικά έργα και αποσπασματικές χρηματοδοτήσεις πάει να λυθεί ένα πρόβλημα, το οποίο δεν λύνεται με αυτόν τον τρόπο. Είναι χαρακτηριστικό ότι στο άρθρο 70 δίνεται άλλη μια παράταση προθεσμιών για το Εθνικό Μητρώο Ζώων Συντροφιάς και τα υπομητρώα του, ενώ δεν αιτιολογείται επαρκώς γιατί πρέπει να δοθεί ακόμα μια παράταση ενάμιση χρόνο μετά την έκδοση του σχετικού νόμου.

Και πάμε φυσικά στο ζήτημα των υπηρεσιών δόμησης των Δήμων. Την κατάσταση την ξέρετε πάρα πολύ καλά, κύριε Υπουργέ, σας την έχουν θέσει, τη συζητάμε κάθε λίγο και λιγάκι που φέρνουμε και μια τροποποίηση μιας διάταξης για τις ΥΔΟΜ. ΟΙ ΥΔΟΜ, είναι τραγικά υποστελεχωμένες. Η αλήθεια είναι ότι, σε σχέση με πέρσι που είχαν σηκώσει τα χέρια ψηλά όλες σχεδόν οι υπηρεσίες δόμησης, εκτός από τις πολύ μεγάλες και τις στελεχωμένες, δεν μπορούσε να προχωρήσει.

Εγώ στη βόρεια Εύβοια, τουλάχιστον, είχα περιπτώσεις έκδοσης αδειών δόμησης, οι οποίες επί ένα χρόνο δεν μπορούσαν να εκδοθούν και μετά μιλούσαμε για ανάπτυξη. Τι ανάπτυξη να γίνει; Εδώ δεν μπορούσαμε να βγάλουμε μια απλή άδεια κατεδάφισης στη βόρεια Εύβοια στα καμένα και σε άλλες πάρα πολλές περιοχές σε όλη την Ελλάδα.

Η εικόνα είναι ότι μόλις το 51% των δήμων διαθέτουν υπηρεσία δόμησης. Από αυτές, στελεχωμένες πραγματικά είναι το 16%. Από αυτές, οι 4 δεν διαθέτουν καθόλου προσωπικό, 22 δεν έχουν καθόλου μηχανικό πανεπιστημιακής εκπαίδευσης και ούτω καθεξής.

Είναι μια τραγική κατάσταση, στην οποία, δυστυχώς, δεν έχει δοθεί καμία λύση και δεν μπορώ να καταλάβω πώς, με τη μία την ρύθμιση που φέρνετε, στο να μπορείτε να παρασταθείτε ως Υπουργείο στα δικαστήρια, επειδή ακριβώς είχατε την αρνητική απόφαση του αρμόδιου δικαστηρίου. Πώς θα βοηθήσετε ακριβώς, αν βγάλουν αντισυνταγματική την απεργία των ανθρώπων, οι οποίοι νομίζω είναι από τις πλέον δικαιολογημένες περιπτώσεις απεργίας, τι ακριβώς θα κερδίσουμε;

Θα θέλαμε να ακούσουμε την ΚΕΔΕ στα συγκεκριμένα ζητήματα και σε όλα τα άλλα που αφορούν φυσικά τα προβλήματα και τις ρυθμίσεις του συγκεκριμένου νομοσχεδίου. Οπότε θα επανέλθουμε και μετά τους φορείς.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής)**: Toν λόγο έχει η κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ (Ειδική Αγορήτρια του ΚΙΝΗΜΑΤΟΣ ΑΛΛΑΓΗΣ)**: Κυρίες και κύριοι συνάδελφοι, κύριε Υπουργέ, κατ’ αρχάς, εισαγωγικά σε ένα νομοσχέδιο που αφορά πρωτίστως την τοπική αυτοδιοίκηση, θα ήθελα να εκφράσω τη βαθιά θλίψη μας για την αδόκητη απώλεια του Δημάρχου Ιωαννίνων, του Μωυσή Ελισάφ.

Ο Δήμος του, ο τόπος του, η πατρίδα μας, αλλά και ολόκληρη η αυτοδιοικητική οικογένεια, έχασε έναν Άνθρωπο – με το άλφα κεφαλαίο – που λάμπρυνε το δημόσιο βίο. Εύχομαι ειλικρινά, επειδή ήδη πλησιάζουμε στις δημοτικές εκλογές, το ενωτικό παράδειγμά του, το υψηλό ήθος του, το έμπρακτο αίσθημα ευθύνης, να αποτελέσει έμπνευση και να λειτουργήσει ξανά ως κίνητρο, ώστε άξιοι πολίτες πανελλαδικά να ασχοληθούν με τα κοινά και να προσφέρουν όπως προσέφερε εκείνος στον τόπο και να ριχτούν με πάθος στον συλλογικό αγώνα, για ένα πιο φωτεινό μέλλον στις τοπικές κοινωνίες και την Ελλάδα μας συνολικά. Απευθύνω και από αυτό το μικρόφωνο και με αυτήν την πρώτη ευκαιρία που είχα μετά τον θάνατό του, θερμά συλλυπητήρια στους οικείους του.

Μπαίνοντας τώρα στο νομοσχέδιο, κύριε Υπουργέ, κυρίες και κύριοι συνάδελφοι, δεν μπορώ παρά να διατυπώσω για μία ακόμη φορά, τη θεσμική απογοήτευσή μας για την ποιότητα και το περιεχόμενο του νομοθετικού έργου που κομίζει το Υπουργείο Εσωτερικών στο Κοινοβούλιο. Για μία ακόμη φορά, φέρατε ένα νομοσχέδιο «σκούπα» με σκόρπιες και ασύνδετες διατάξεις, «ατάκτως ερριμμένες», χωρίς αρχή μέση και τέλος, σε ένα ατέρμονο «ράβε - ξήλωνε», όπως συνηθίζετε, επί των ίδιων και ίδιων διατάξεων, χωρίς ίχνος μεταρρυθμιστικής πνοής, για άλλη μια φορά.

Νομοθετείτε και πάλι με επικοινωνιακούς όρους, δείχνοντας να έχετε μπερδέψει τη σύνταξη νομοσχεδίων με τη σύνταξη δελτίων τύπου του Υπουργείου σας. Θέλετε πάλι στην αρχή ένα εύηχο, πιασάρικο θέμα, αυτή τη φορά βρήκατε την καινοτομία, με μόλις 13 από τα 75 άρθρα, όμως θυμίζω εγώ. Ένα επικοινωνιακό παραβάν για να καλύψετε από πίσω «τη σάρα τη μάρα και το κακό συναπάντημα», που ακολουθεί στις κάθε λογής διατάξεις του νομοσχεδίου. Το ίδιο είχατε σκαρφιστεί σε όλα τα προηγούμενα νομοσχέδια του Υπουργείου σας, που επίσης ξεκινούσαν με δήθεν άρθρα, στην ουσία διαφημιστικές ατάκες και τίτλους που βγάζετε όλες τις ημέρες που συζητούσαμε, κύριε Υπουργέ, σαν τίτλους δελτίου τύπου, μακριά, όμως, από την πραγματικότητα του περιεχόμενου τους. Νομοσχέδια για την πολυεπίπεδη διακυβέρνηση, σας θυμίζω εγώ, την καταπολέμηση της διαφθοράς, την προστασία του εθελοντισμού, την ευζωία των ζώων συντροφιάς, την ενίσχυση της διαφάνειας και της λογοδοσίας και ένα σωρό ακόμα.

Για μία φορά ακόμα, θυμίζω ότι παραβιάσατε τη δημόσια διαβούλευση για ένα μεγάλο και σημαντικό μέρος των διατάξεων. Ενώ το νομοσχέδιο ετέθη σε διαβούλευση εξπρές μιας εβδομάδας με 55 άρθρα, τελικά κατατέθηκε με 75. Δηλαδή για το 1/3 του νομοσχεδίου, δεν προηγήθηκε καμία απολύτως διαβούλευση.

Για μία ακόμη φορά νομοθετείτε, επίσης, τροχάδην. Το νομοσχέδιο κατατέθηκε ξημερώματα Σαββάτου. Καλούμαστε σήμερα Δευτέρα να το συζητήσουμε και απ’ ότι ανακοίνωσε ο κ. Πρόεδρος έχουμε αύριο, μεθαύριο και παραμεθαύριο όλα τα υπόλοιπα να κάνουμε, καθώς και τη συζήτηση στην Ολομέλεια με εξπρές διαδικασία.

Δεν παραπονιόμαστε για το γεγονός ότι ξενυχτήσαμε νύχτες. Αυτό αποτελεί θεσμικό χρέος των βουλευτών και καθήκον. Η κριτική μας, για να μη μας πείτε πάλι ότι είναι η δουλειά μας, βρίσκεται στο ότι το νομοθετικό σώμα δεν είναι δικό σας παράρτημα, παράρτημα του Μεγάρου Μαξίμου, κύριε Υπουργέ, για να το αντιμετωπίζει η εκάστοτε κυβέρνηση σαν ένα οιονεί κτήμα της που θα κάνει αυτό που θα το διατάξετε. Nα κάτσει, να σηκωθεί, να τρέξει όπως εσάς σας βολεύει.

Αυτή η κατάσταση, κατά την δική μας προσέγγιση, υποτιμά τη νομοθετική εξουσία. Υποβαθμίζει το έργο που οφείλουμε όλοι να παράγουμε μέσα στο Κοινοβούλιο και αυτή η υποβάθμιση γίνεται εμφανής στο περιεχόμενο και στην αποτελεσματικότητα όσων τελικά ψηφίζονται που τα φέρνετε ξανά και ξανά για διόρθωση εσείς οι ίδιοι. Δηλαδή, ψηφίζετε με αυτό τον τρόπο που τώρα σας λέω και ξαναφέρνετε τις ίδιες διατάξεις για να τις διορθώσετε. Αυτό γίνεται σε νομοσχέδια και έχετε φτάσει σε νομοσχέδιο να έχετε δεκαεφτά διορθώσεις, κύριε Υπουργέ.

Δυστυχώς, λοιπόν, αυτή τη φορά, στο κύκνειο άσμα της Κυβέρνησής σας, υπερβήκατε εαυτόν στο ύψος της ειρωνείας. Και στο προηγούμενο νομοσχέδιο, είναι αλήθεια, ότι εκτυλίχθηκε το τραγελαφικό να φέρνετε εσείς η Κυβέρνηση της Νέας Δημοκρατίας διατάξεις περί κινδύνων διαφθοράς, λέει, στο δημόσιο, τη στιγμή που η επικαιρότητα κατακλυζόταν από φαινόμενα τύπου «Πάτση», «Χειμάρα» κ.ο.κ., όπως επίσης και από το μεγάλο σπουδαίο θεσμικό ζήτημα, την τεράστια πληγή των υποκλοπών.

Σε αυτό το νομοσχέδιο, πραγματικά όμως δίνετε ρεσιτάλ «μπλακ χιούμορ». Ειλικρινά, τώρα, είναι δυνατόν να μας λέτε αυτά που μας λέτε, κύριε Υπουργέ και να μιλάτε για καινοτομία; Ειδικά η δική σας Κυβέρνηση που άνοιξε διάπλατα το χρονοντούλαπο της ιστορίας και έβγαλε από μέσα σκελετούς διακυβέρνησης, φέρνοντας μάλιστα στο προσκήνιο παλαιοκομματικές πρακτικές του βαθέως κράτους της Δεξιάς, που ο ελληνικός λαός είχε προ πολλού αφήσει στο μακρινό παρελθόν;

Καινοτομία δεν είναι η πελατοκρατία και η ρουσφετολογία. Καινοτομία δεν είναι η κομματική εξάρτηση της λειτουργίας της ίδιας της διοίκησης. Καινοτομία δεν είναι οι ιλιγγιώδεις απευθείας αναθέσεις με τα λεφτά των πολιτών. Καινοτομία δεν είναι η όλως τυχαίως πεσμένη διαύγεια, όταν η επικαιρότητα σείεται από οσμές σκανδάλων. Καινοτομία, δεν είναι το κράτος των μετακλητών που πλέον φυτέψατε και σε ιεραρχικές θέσεις ευθύνης, αλλοιώνοντας διαχρονικές μάλιστα αρχές της δημοσιοϋπαλληλικής ανέλιξης. Καινοτομία δεν είναι το κράτος των ανιψιών, των κουμπάρων, των κολλητών, ούτε οι διαδοχικές απόπειρες χειραγώγησης της Τοπικής Αυτοδιοίκησης. Καινοτομία δεν είναι η υποστελέχωση σε μόνιμο προσωπικό, με ταυτόχρονη διαιώνιση εξαρτημένων γενιών ομήρων συμβασιούχων. Καινοτομία, δεν είναι το έλλειμμα 304 εκατομμυρίων ευρώ στην τοπική αυτοδιοίκηση για το 2022, ούτε το έλλειμμα 148 εκατομμυρίων για το 2023. Καινοτομία, δεν είναι οι αντισυνταγματικές αλλοιώσεις στο σύστημα διακυβέρνησης στον ΟΤΑ. Καινοτομία, δεν είναι να εξαρτάται η λειτουργία των πόλεων ανά την επικράτεια για το παραμικρό, αλλά για το παραμικρό όμως, από την υπογραφή, το αποφασίζομεν και διατάσσομεν, ενός Υπουργού στην Αθήνα.

Καινοτομία, δεν είναι ένας Πρωθυπουργός να δεσμεύεται προεκλογικά για ριζική αποκέντρωση, με εκτεταμένη μάλιστα απόδοση αρμοδιοτήτων στην Αυτοδιοίκηση και τελικά να κλείνει τη θητεία του με μηδέν εις το πηλίκο πεπραγμένα στο πεδίο των αρμοδιοτήτων και μόνο με ένα μεγαλεπήβολο και ηχηρό τίτλο περί της πολυεπίπεδης διακυβέρνησης.

Καινοτομία, δεν είναι η Κυβέρνηση να υπόσχεται στους δήμους και στις περιφέρειες χίλια μύρια σε συγκεκριμένες προθεσμίες και τελικά να μην υλοποιεί τίποτα από αυτά που υποσχέθηκε, ούτε καν τον ενιαίο Κώδικα Τοπικής Αυτοδιοίκησης που τόσα χρόνια από το 2019 ακούμε, αλλά ποτέ, κύριε Υπουργέ, δεν είδαμε.

Καινοτομία, δεν είναι μια Κυβέρνηση όταν κάνει τη δουλειά της και κατανέμει στους ΟΤΑ τα χρήματα των κεντρικών αυτοτελών πόρων, χρήματα που εκ του νόμου τους ανήκουν - και αυτό θα πρέπει να το πείτε δημόσια - να γεμίζει κάθε λίγο και λιγάκι με πομπώδη δελτία τύπου τα μέσα ενημέρωσης, λες και έκανε κατόρθωμα και καινούργιο κατόρθωμα. Καινούργιο κατόρθωμα, λες και έβγαλε τα λεφτά από τη δική της τσέπη και είναι φαινόμενο αυτό των τελευταίων μηνών.

Καινοτομία, δεν είναι μια Κυβέρνηση να αναλίσκεται για χρόνια σε ήξεις αφίξεις για τον ρόλο και το μέλλον των αποκεντρωμένων διοικήσεων και τελικώς, η μόνη μέριμνα της να είναι να βάλει κάποια «γαλάζια παιδιά» και πάλι στο τιμόνι των αποκεντρωμένων διοικήσεων. Όχι, κυρίες και κύριοι της Νέας Δημοκρατίας.

Καινοτομία, δεν είναι το παρακράτος των παρακολουθήσεων, ούτε οι επιθέσεις στις Ανεξάρτητες Αρχές, ούτε η θεσμική κατρακύλα που ο χρόνος δεν επαρκεί να αναπτύξω σήμερα εκ νέου.

Δεν είναι καινοτομία, ο ελληνικός λαός να ζει με επιδόματα, ξεροκόμματα ελεημοσύνης και να κινδυνεύει να χάσει το σπίτι του, ενώ, δεν του λέτε και την αλήθεια, ότι, ναι, κινδυνεύεις με τον τρόπο αυτό να το χάσεις και μάλιστα σε μια μέρα. Όλα αυτά, όχι μόνο δεν είναι καινοτομίες, αλλά, είναι αναβίωση των πιο παλαιοκομματικών μεθόδων της Δεξιάς, που τότε η χώρα έχει πληρώσει στο πετσί της πολύ ακριβά.

Η Κυβέρνησή σας, τώρα διαπράττει ύβρη, όταν εκμεταλλεύεται ακόμα και τη λέξη καινοτομία, έστω κι αν αυτό το κάνει για επικοινωνιακό πλασάρισμα ενός νομοσχεδίου ξανά.

Περιττεύει, λοιπόν, οποιαδήποτε περαιτέρω ενασχόληση με αυτή την επικοινωνιακή φιέστα του πρώτου μέρους του νομοσχεδίου, που αμέσως μετά αφού ακούσουμε και τους φορείς, κύριε Υπουργέ, θα αποδείξουμε και πως υπάρχει αναντιστοιχία ακόμη και στο συντακτικό και κραυγαλέα λάθη, από τα οποία κανείς σκοπίμως ελπίζω πως όχι, δεν θέλω να το πιστέψω, δεν μπορεί να βγάλει νόημα ούτε στα εδάφια, ούτε στις σειρές και στις παραγράφους.

Σε κάθε περίπτωση, όμως, λίγη αξία έχει αφού ούτως η άλλως δεν θα το εφαρμόσετε, λήγει η κυβερνητική θητεία και για την εφαρμογή του απαιτείται η έκδοση 4 υπουργικών αποφάσεων, 3 ΚΥΑ και ενός Προεδρικού Διατάγματος. Αυτός είναι ο νόμος που φέρνετε σήμερα στο Ελληνικό Κοινοβούλιο.

Κύριε Υπουργέ, εδώ, είναι μία πολύ συγκεκριμένη ερώτηση και αναμένω την απάντησή σας. Το νομοσχέδιο, στη δημόσια διαβούλευση, περιείχε άρθρο όπου ρυθμίζατε τη διαδικασία ανάδειξης προέδρου συμβουλίου στις κοινότητες, με πληθυσμό άνω των 300 κατοίκων. Το γνωστό θέμα. Καλώς η κακώς, δεν θα υπεισέλθω στην κριτική του περιεχομένου του. Η ουσία, είναι, ότι ρυθμίσατε ένα θέμα, που πράγματι χρήζει ρύθμισης.

Το άρθρο εξαφανίστηκε. Δεν το καταθέσατε. Θα θέλαμε, λοιπόν, να ενημερώσετε το Κοινοβούλιο για ποιους λόγους ακριβώς το ανακαλέσατε, για ποιους λόγους το εξαφανίσατε, για ποιους λόγους το πήρατε πίσω. Και ιδίως θέλω να μου απαντήσετε, πώς θα εκλεγεί ο πρόεδρος στις εν λόγω κοινότητες, καθώς, έχω αναδείξει αναλυτικά στην Ολομέλεια από τον Ιούλιο του 2021, ότι το άρθρο 79, του νόμου 3852/2010, όπως έχει διαδοχικά αντικατασταθεί τέσσερις φορές, δυο φορές, θυμίζω από τους ΣΥΡΙΖΑ - ΑΝΕΛ και δύο φορές από τη Νέα Δημοκρατία, νομικά, δεν μπορεί πλέον να εφαρμοστεί, καθώς εν τω μεταξύ καταργήσατε αυτή την τρίτη κάλπη των κοινοτήτων, με αποτέλεσμα η νομική ορολογία περί συνδυασμού που χρησιμοποιείτε, όπως είχε εισαχθεί στο άρθρο όταν ακόμα υφίστατο η τρίτη κάλπη, να μη δύναται πλέον να εφαρμοστεί άνευ ρητής νομοθετικής ρύθμισης.

Για να μην παρερμηνευτεί το ερώτημα μου ξεκαθαρίζω.  Δεν λέμε αυτή τη στιγμή ότι εάν άρθρο της διαβούλευσης ήταν καλό ή κακό. Δεν λέμε αν καλώς η κακώς το αφαιρέσατε από το νομοσχέδιο. Αυτά θα σας τα πούμε, αφού μας δώσετε την απάντηση. Ζητάμε ενημέρωση και θα περιμένουμε να μας απαντήσετε, γιατί ανακρούσατε πρύμναν στην κίνηση σας να ρυθμίσετε νομοθετικά το θέμα και πρωτίστως να μας απαντήσετε πώς θα εκλεγούν τον Οκτώβρη οι Πρόεδροι Κοινοτήτων άνω των 300 κατοίκων.

Εκτός και αν με τη μη ρύθμιση του θέματος που επιλέγετε, αποδέχεστε ότι δεν σας ενδιαφέρει το θέμα, αποδέχεστε ότι δεν θα είστε εσείς Κυβέρνηση τον Οκτώβριο ή αφήνετε να βγάλουν το φίδι από την τρύπα των Κοινοτήτων οι επόμενοι ή άλλοι.

Επίσης, δεν γίνεται να μην αναφερθώ και επί της αρχής, ότι ακόμη συνεχίζετε να παίζετε με τις αρμοδιότητες των οργάνων διοίκησης των Δήμων και αυτό κατά την άποψή μας, σας το έχουμε πει πολλές φορές, είναι ένα πολύ επικίνδυνο παιχνίδι. Αναφέρομαι στο άρθρο 43, με το οποίο προσθέτετε στις αρμοδιότητες της Οικονομικής Επιτροπής του Δήμου την αρμοδιότητα να αποφασίζει για την αποδοχή των πάσης φύσεως μελετών που αφορούν σε έργα και παροχές τεχνικών και λοιπών συναφών επιστημονικών υπηρεσιών που συντάσσονται από την τεχνική υπηρεσία του Δήμου.

Παρά το ηχηρό ράπισμα της ολομέλειας του Συμβουλίου της Επικρατείας για τις αντισυνταγματικές μεθοδεύσεις σας στις αρμοδιότητες των δημοτικών συλλογικών οργάνων, εξακολουθείτε απτόητοι να βάζετε τους Δήμους σε περιπέτειες. Εκφράζουμε και αυτή τη φορά το βαθύτατο νομικό και πολιτικό προβληματισμό μας και μεταφέρουμε και τον προβληματισμό του νομικού κόσμου, κ. Υπουργέ, που πρέπει επιτέλους να ακούσετε. Έτσι πράξαμε και στην πρόσφατη σχετική τροπολογία. Επαναλαμβάνουμε, ότι αυτά είναι επικίνδυνα παιχνίδια με τους Δήμους και τις αρμοδιότητες μετά την απόφαση του Συμβουλίου της Επικρατείας που καλώς ή κακώς ελήφθη πάντως και δε μπορείτε να κλείνετε τα μάτια στο ότι ελήφθη.

Την προηγούμενη φορά, μας είπατε ότι δε σας είχε κοινοποιηθεί ακόμη. Τώρα, όμως, έχει κοινοποιηθεί. Είναι μία απόφαση γνωστή σε εσάς, σε όλους, στους Δήμους, κοινοποιημένη επίσημα, παράγει έννομες συνέπειες, αποτελέσματα. Συνεπώς, αυτό θα πρέπει να το δείτε πολύ σοβαρά. Οι Δήμοι είναι εξαιρετικά προβληματισμένοι. Οι νομικές υπηρεσίες των Δήμων κρούουν τον κώδωνα του κινδύνου. Είναι δύσκολο να προχωρήσουμε για τόσους μήνες και μέχρι τον Οκτώβρη και σας καλώ αυτό να το ξαναδείτε.

Θα κλείσω με ένα σχόλιο για όλες αυτές τις διατάξεις που προσθέτουν αρμοδιότητες στους εσχάτως διορισθέντες γαλάζιους Γενικούς Γραμματείς των Αποκεντρωμένων Διοικήσεων. Αυτό κι αν ήταν καινοτομία. Από τις μεγαλύτερες καινοτομίες που μπορούσατε να κάνετε είναι αυτό που θα καταργούσατε, να του δίνετε αρμοδιότητες, να του προσθέτετε.

Τώρα, λοιπόν, μέτρησα τουλάχιστον τρία διάσπαρτα άρθρα εντός του νομοσχεδίου, με τα οποία μεταφέρετε σειρά αρμοδιοτήτων στους κομματικούς εκλεκτούς που εσείς διορίσατε. Θα ήθελα, λοιπόν, να μας απαντήσετε. Όταν καινοτομήσατε και αναβιώσατε αυτή τη θέση από το παρελθόν δεν σκεφτήκατε τι θα κάνουν οι εν λόγω εκλεκτοί του κόμματος σας στις θέσεις που τους βάλατε;

Το μόνο που μεριμνήσατε, ήταν να προλάβετε και να καθίσουν στην καρέκλα πριν τις εκλογές; Τώρα θυμηθήκατε ότι πρέπει να έχουν και καμιά αρμοδιότητα, έτσι για να μη λένε ότι δεν κάνουν απολύτως τίποτα στις Αποκεντρωμένες Διοικήσεις; Για τα αναρίθμητα άλλα καινοτομικά που έχετε άρον άρον στοιβάξει μέσα στο νομοσχέδιο, θα συνεχίσω στην επί των άρθρων συζήτηση.

Επιφυλάσσομαι προς το παρόν για να μην κάνω περαιτέρω κατάχρηση του χρόνου, περιμένοντας να ακούσουμε και τις σημαντικές τοποθετήσεις των φορέων που θα προσκληθούν στην αυριανή συνεδρίαση.

**ΠΑΝΑΓΗΣ ΚΑΠΑΤΟΣ (Προεδρεύων της Επιτροπής):** Να σας ανακοινώσω τους φορείς που θα έχουμε στην επόμενη συνεδρίαση την Τρίτη 21/2/2023 και ώρα 13:00.

Έχουν προταθεί από όλα τα Κόμματα 16 Φορείς, αλλά καταλήξαμε στους εξής. Είναι η ΚΕΔΕ, η ΕΝΠΕ, η ΑΔΕΔΥ, η ΠΟΕ-ΟΤΑ, η ΠΟΠ-ΟΤΑ, η Εθνική Αρχή Διαφάνειας, ΑΣΕΠ, ΑΑΔΕ, η Ομοσπονδία Ζωοφιλικών Σωματείων Ελλάδος, η Ομοσπονδία Συλλόγων Υπαλλήλων Αιρετών Περιφερειών Ελλάδας (ΟΣΥΑΠΕ) και η Ομοσπονδία Συλλόγων Εργαζομένων Αποκεντρωμένων Διοικήσεων Ελλάδας (ΟΣΥΕΑΔΕ ).

Θα προχωρήσουμε τώρα στην εισήγηση του Ειδικού Αγορητή του Κομμουνιστικού Κόμματος Ελλάδας, στον κ. Χρήστο Κατσώτη.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κομμουνιστικού Κόμματος Ελλάδας):** Οι διατάξεις του νομοσχεδίου στο πρώτο και δεύτερο μέρος, που αφορούν το σύστημα της καινοτομίας στον δημόσιο τομέα και ρυθμίσεις θεμάτων ανθρώπινου Δυναμικού δημοσίου τομέα, είναι συνέχεια των διατάξεων που έχει θεσπίσει η Κυβέρνηση για το επιτελικό κράτος. Ένα κράτος που έχει αναδείξει πολλές φορές, μέσα από τις παρεμβάσεις του το Κ.Κ.Ε., που είναι πάρα πολύ ικανό να ανταποκρίνεται στις ανάγκες των επιχειρηματικών ομίλων και γι’ αυτόν ακριβώς τον λόγο, είναι ανίκανο να ικανοποιήσει τις λαϊκές ανάγκες.

Δρα ακαριαία και αποτελεσματικά όταν πρόκειται να καταστείλει τους αγώνες των εργαζομένων, είναι βραδυκίνητο και αναποτελεσματικό όποτε χρειαστεί να παρέμβει για να προστατεύσει το λαό. Η αποτελεσματικότητα για την άρχουσα τάξη, είναι η γρήγορη και ολοκληρωμένη εφαρμογή της πολιτικής που εκφράζει τα συμφέροντά τους και αυτό διασφαλίζουν οι νομοθετικές ρυθμίσεις όλων των κυβερνήσεων μέχρι τώρα.

Όσους επιθετικούς προσδιορισμούς και αν του προσδώσατε- επιτελικό, ψηφιακό, δημοκρατικό, κοινωνικό, κράτος πρόνοιας, κράτους δικαίου- η ουσία του παραμένει αναλλοίωτη, είναι ένα βαθιά ταξικό και αυτό δεν είναι ελληνική ιδιαιτερότητα. Αρκεί να δει κανείς αυτές τις ημέρες, το δράμα που ζουν οι λαοί της Τουρκίας και της Συρίας και την πλήρη αδυναμία των κρατικών μηχανισμών να συνδράμουν ώστε να αντιμετωπιστούν ακόμα και οι στοιχειώδεις ανάγκες, όπως η στέγαση και η σίτιση των πληγέντων. Η γειτονική Τουρκία, που ανήκει στις 20 πλουσιότερες χώρες του κόσμου και όμως το κράτος της «έκανε τα στραβά μάτια», όταν οι εργολάβοι κατασκεύαζαν ακατάλληλα και επικίνδυνα κτίρια και τελικά μετατράπηκαν σε τσιμεντένια φέρετρα για δεκάδες χιλιάδες ανθρώπους. Χιλιάδες ανθρώπινες ζωές θυσιάστηκαν, για άλλη μια φορά, στο βωμό του κέρδους, γιατί όσο κυριαρχεί αυτό το σύστημα, οι άνθρωποι είναι αδύνατο να μπουν πάνω από τα κέρδη.

Μέσα, λοιπόν, σε αυτό το πλαίσιο, ο λαός δεν έχει τίποτα να περιμένει από την εφαρμογή του Εθνικού Σχεδίου Δράσης για την Καινοτομία στον δημόσιο τομέα. Το γεγονός, για παράδειγμα, ότι τα δημόσια σχολεία, τα νοσοκομεία, δεν λειτουργούν σήμερα με τρόπο ικανοποιητικό, δεν οφείλεται στην έλλειψη καινοτομίας, αλλά στην εφαρμογή μιας πολιτικής που μετατρέπει τις ανάγκες του λαού για μόρφωση και υγεία, σε πανάκριβα εμπορεύματα.

Η καινοτομία που επικαλείστε, είναι εκ των προτέρων ενταγμένη στα ασφυκτικά όρια των αντιλαϊκών πολιτικών, όπως άλλωστε ορίζει το άρθρο 5 και την κατάρτιση του Εθνικού Σχεδίου Δράσης για την Καινοτομία, λαμβάνονται υπόψη τα κείμενα εθνικών στρατηγικών και άλλα θεματικά αντικείμενα, καθώς και έργα ή δράσεις που περιλαμβάνονται στα ετήσια σχέδια δράσης των Υπουργείων.

Αυτό που η Κυβέρνηση επιδιώκει με τις συγκεκριμένες διατάξεις, είναι να στρέψει τους δημόσιους υπαλλήλους και τους Φορείς του δημόσιου τομέα, σε μια πιο ενεργητική στήριξη της αντιλαϊκής πολιτικής. Δεν σας αρκεί, οι κρατικοί υπάλληλοι απλώς να εφαρμόζουν το κανονιστικό πλαίσιο, αλλά θέλετε να συμβάλλουν, με δημιουργικό και καινοτόμο τρόπο, στην γρήγορη προσαρμογή του κράτους στις προτεραιότητες του κεφαλαίου, να κάνουν δική τους υπόθεση τους στόχους και τη στρατηγική της αστικής πολιτικής, «να βάλουν τα χέρια τους, να βγάλουν τα μάτια τους», όπως λέει και ο λαός μας.

Μάλιστα, δεν θα μας κάνει εντύπωση, αν στο μέλλον μετακυλίονται οι κυβερνητικές ευθύνες για τις δυσλειτουργίες των δημοσίων υπηρεσιών, στους ίδιους τους υπαλλήλους, με το επιχείρημα ότι δεν ήταν αρκετά καινοτόμοι.

Στο τρίτο μέρος του νομοσχεδίου προβλέπονται νέες ρυθμίσεις για τους ΟΤΑ και την Αποκεντρωμένη Διοίκηση. Η εξέλιξη στην τοπική διοίκηση, όπως έχει δρομολογηθεί με τις μεταρρυθμίσεις από όλες τις κυβερνήσεις- της Νέας Δημοκρατίας, του ΠΑ.ΣΟ.Κ., του ΣΥΡΙΖΑ- με τον Καποδίστρια, τον Καλλικράτη, τον Κλεισθένη και συνεχίζεται με ενσωμάτωση νέων νομοθετικών ρυθμίσεων, επιδιώκουν να προχωρούν πιο γρήγορα οι αντιλαϊκοί στόχοι.

Όλες οι νομοθετικές ρυθμίσεις συνδέθηκαν με τον δραστικό περιορισμό της χρηματοδότησης των δήμων από τον κρατικό προϋπολογισμό, την προσφυγή σε δανεισμό των δήμων, με ένταση της φοροεπιδρομής και την επιβάρυνση του λαϊκού εισοδήματος με τη συρρίκνωση των κοινωνικών δομών και υπηρεσιών, με την ανταπόδοση και της ιδιωτικοποίησης σε πρόνοια, υγεία, παιδεία, με τις συμπράξεις δημόσιου και ιδιωτικού τομέα για έργα και υποδομές, την ανατροπή των εργασιακών σχέσεων και δικαιωμάτων, την αποδυνάμωση των υπηρεσιών των δήμων και περιφερειών από μόνιμο προσωπικό.

Ο εκσυγχρονισμός και η επιτελικότητα, κράτους και της τοπικής διοίκησης, εξελίσσονται πάνω από μία εικοσαετία.

Στόχος όλων, είναι η δημιουργία ενός αποτελεσματικού τοπικού, κρατικού μηχανισμού για τις ανάγκες του κεφαλαίου και εχθρικό για το λαό σε κάθε πτυχή της ζωής του.

Έναν μηχανισμό γυμνό, ανίκανο και αναποτελεσματικό, όταν αναμετριέται με τις λαϊκές ανάγκες και αγωνίες και αποτελεσματικό γρήγορο και γαλαντόμο, όταν συναντιέται με τα σχέδια της καπιταλιστικής ανάπτυξης.

Συνεχίζουν να απουσιάζουν προκλητικά από το πεδίο παρέμβασης της Τοπικής Αυτοδιοίκησης και των φορέων της οι ολοκληρωμένες παρεμβάσεις σε ζητήματα αντισεισμικής θωράκισης που είναι στην επικαιρότητα, όπως αντιπλημμυρικής, αντιπυρικής προστασίας, λαϊκά προβλήματα και ανάγκες, που έρχονται και επανέρχονται, με τραγικό τρόπο στην επικαιρότητα.

Με αφορμή την τραγωδία στην Τουρκία, επαναφέρουμε το θέμα συνολικά της αντισεισμικής θωράκισης του άμεσου ελέγχου των σχολικών και των δημόσιων κτιρίων, με ευθύνη του κράτους και να σταματήσει η διάχυση των ευθυνών.

Οι ελεύθεροι χώροι και οι παραλίες που έχουν απομείνει παραδίδονται ένας προς ένα σε ιδιωτικό κεφάλαιο προς αξιοποίηση, όπως το Ελληνικό, ο Άγιος Κοσμάς, η ΠΥΡΚΑΛ, ο Φλοίσβος και άλλοι, καθώς και όλο το παραλιακό μέτωπο στο οποίο καταργείται η δωρεάν πρόσβαση και ουσιαστικά η επιχειρηματική του αξιοποίηση θα κάνει απαγορευτική την πρόσβαση στις εργατικές, λαϊκές οικογένειες.

Κοινωνικές δομές και υποδομές υγείας - πρόνοιας, σχολικής στέγης, αθλητισμού -πολιτισμού συνεχίζουν να υπολείπονται κατά πολύ των αναγκών και παραδίδονται σταθερά στο ιδιωτικό κεφάλαιο, με τελευταίο παράδειγμα την παραχώρηση των αθλητικών εγκαταστάσεων του Αγίου Κοσμά στη «Lamda Development» και την εκδίωξη των αθλητικών σωματείων, αθλητών και του λαού που αθλούνταν στο συγκεκριμένο χώρο.

Οι συμπράξεις δημόσιου και ιδιωτικού τομέα προχωρούν σε όλους τους τομείς, με οδηγό την απαγόρευση των προσλήψεων, τη λογική της ανταπόδοσης σε υπηρεσίες, τη λεγόμενη «αξιολόγηση υπηρεσιών και υπαλλήλων».

Η ίδρυση εταιρείας οργανισμών και δικτύων, υποκαθιστούν στην πορεία το σύνολο των δημοτικών υπηρεσιών μακριά από τον έλεγχο και την ευθύνη των δημοτικών συμβουλίων.

Σε πρώτο πλάνο, βρίσκονται οι ιδιωτικοποιήσεις δημοτικών υπηρεσιών.

Η αποκέντρωση αρμοδιοτήτων στους δήμους και στις περιφέρειες συνοδεύθηκε όλα αυτά τα χρόνια με την ψευτιά, ότι θα βοηθήσει να λυθούν λαϊκά προβλήματα, γιατί είναι πιο κοντά στον πολίτη. Αποδείχθηκε στην πράξη, ότι είναι ο δρόμος για την παραπέρα εμπορευματοποίηση κοινωνικών αγαθών, με χαρακτηριστικές τις προνοιακές δομές και υπηρεσίες, τον πολιτισμό, τον αθλητισμό, τις υπηρεσίες ύδρευσης.

Οι αντιδραστικές θεσμικές ανατροπές της Κυβέρνησης της Νέας Δημοκρατίας στο όνομα της διακυβέρνησης των δήμων άλλαξε προς το αντιδραστικότερο και επιμένει η κυβέρνηση και σε αυτό το νομοσχέδιο «τη συγκρότηση και λειτουργία των οργάνων της Τοπικής Αυτοδιοίκησης», με αποτέλεσμα τα Δημοτικά Συμβούλια, παρά την τροπολογία για τις αρμοδιότητες της Οικονομικής Επιτροπής και ποιότητας ζωής που πέρασε, πριν λίγο διάστημα, σε εναρμόνιση με την απόφαση του ΣτΕ, μετατρέπονται τα Δημοτικά Συμβούλια σε διακοσμητικά όργανα και σε παρακολουθητές της πολιτικής των Δημάρχων και της εκάστοτε Κυβέρνησης και της Ευρωπαϊκής Ένωσης.

Οι αναδιαρθρώσεις στην τοπική διοίκηση ευθυγραμμίζονται με επιταγές και τις ανάγκες της ευρω-ενωσιακής αγοράς.

Επισημαίνουμε ότι το κράτος και οι δήμοι, δεν είναι ουδέτερο πεδίο.

Η αναδιανομή του πλούτου σε όφελος του εγχώριου και του ξένου κεφαλαίου είναι αυτή που διαπερνά έναν προς έναν και όλους μαζί τους θεσμικούς φορείς του κράτους, τις διοικητικές λειτουργίες και αναδιαρθρώσεις που προωθούνται και τελικά, δείχνουν ποιος πληρώνει και ποιος σταθερά ωφελείται από αυτές τις πολιτικές.

Με αυτή τη ματιά, στεκόμαστε απέναντι στις αντιδραστικές αλλαγές, όπως, για παράδειγμα, το άρθρο 16, η διάταξη ορίζει ότι θέσεις ευθύνης στους αναπτυξιακούς Οργανισμούς Τοπικής Αυτοδιοίκησης θα στελεχώνονται με απόφαση του Διοικητικού Συμβουλίου, του αναπτυξιακού Οργανισμού. Στην πράξη, όμως, θα τοποθετούνται οι κάθε φορά αρεστοί. Κατά τα άλλα, μας μιλάτε για διαφάνεια και αξιοκρατία.

Με την απαράδεκτη ρύθμιση του άρθρου 29, που ζητάμε να την αποσύρετε, έρχεστε να θωρακίσετε ακόμα περισσότερο το κράτος απέναντι στους αγώνες των εργαζομένων, όπως των εργαζομένων στις υπηρεσίες δόμησης. Έχουμε καταθέσει σχετική ερώτηση για τα προβλήματα των εργαζομένων μηχανικών στο δημόσιο τομέα, που από 12.000, το 2011, σήμερα έχουν απομείνει 7.500 περίπου, με την υποστελέχωση στις ΥΔΟΜ στους δήμους να είναι τραγική, με το 60% των δήμων να λειτουργούν με ελλιπέστατο το προσωπικό. Με πρόσχημα την υποστελέχωση, αυτές οι κρίσιμες υπηρεσίες παραδίδονται στους αναπτυξιακούς οργανισμούς.

Η απεργία τους, κύριε Υπουργέ, που είχε σαν αίτημα τη στελέχωση των ΥΔΟΜ, δεν κηρύχθηκε παράνομη από τα δικαστήρια και είναι μία από τις εξαιρέσεις. Τώρα, με αυτό το άρθρο, δίνεται η δυνατότητα στον εκάστοτε Υπουργό, αν ο εκλεγμένος Δήμαρχος ή Περιφερειάρχης δεν προσφύγει σε δικαστήρια εναντίον των εργαζομένων που απεργούν, να προσφεύγει στα δικαστήρια προκειμένου να βγάζει τις απεργίες των εργαζομένων στους Οργανισμούς της Τοπικής Διοίκησης και σε εποπτευόμενα Νομικά Πρόσωπα Δημοσίου Δικαίου παράνομες και καταχρηστικές.

Πρόκειται πραγματικά για θράσος και αντί να στραφείτε στην επίλυση των προβλημάτων των εργαζομένων στους Οργανισμούς Τοπικής Διοίκησης με μόνιμες προσλήψεις του αναγκαίου προσωπικού, με μέτρα ασφάλειας στην εργασία που μετρούν δεκάδες νεκρούς και εκατοντάδες σακατεμένους στους χώρους δουλειάς τα τελευταία χρόνια, έρχεστε και συμπληρώνετε με ακόμη πιο αυταρχικές διατάξεις το νόμο - έκτρωμα του Χατζηδάκη.

Αντίστοιχα, ο εκάστοτε Υπουργός Παιδείας θα μπορεί να στρέφεται ενάντια στους εργαζόμενους των πανεπιστημίων, αν κηρύξουν απεργία. Δεν σας φτάνει που 9 στις 10 απεργίες βγαίνουν παράνομες και καταχρηστικές από τα δικαστήρια, θέλετε να βγαίνουν όλες παράνομες. Κατά τα άλλα, το Αστικό Σύνταγμα κατοχυρώνει το δικαίωμα στην απεργία. Πρόκειται για την ίδια κατοχύρωση που έχουν για το δικαίωμα στην εργασία, στην υγεία, στη στέγη, που περιλαμβάνονται και αυτά στο Σύνταγμα ως διακηρύξεις για να συσκοτίζουν τον ταξικό χαρακτήρα του δικαίου.

Όπως με το άρθρο 33, που επεκτείνεται η καταχώριση σε ηλεκτρονικό μητρώο και των Σωματείων Γενικού Σκοπού. Έχει προηγηθεί η ρύθμιση του νόμου Χατζηδάκη, που στόχευε στο ηλεκτρονικό φακέλωμα των συνδικαλιστικών σωματείων, με την καταχώρηση μιας σειράς ευαίσθητων δεδομένων, όπως οι συμμετέχοντες στα ψηφοδέλτια της κάθε συνδικαλιστικής παράταξης. Οι διατάξεις αυτές συνάντησαν καθολική αντίδραση από τους εργαζόμενους και τα συνδικάτα τους. Μάλιστα, ακόμη και τα αστικά δικαστήρια έκριναν ορισμένες διατάξεις ως αντισυνταγματικές.

Είναι φανερό, λοιπόν, πως τα μητρώα αυτού του είδους πλασάρονται ως αναγκαίος εκσυγχρονισμός, στα πλαίσια της ψηφιακής μετάβασης, όμως στην πράξη οδηγούν σε εκτεταμένο φακέλωμα και σε περιστολή δικαιωμάτων.

Με το άρθρο 43, έχουμε πάλι μια ανατροπή, που δίνει την αρμοδιότητα στην Οικονομική Επιτροπή των Δήμων να αποφασίζει την αποδοχή μελετών, που αφορούν έργα και παροχές τεχνικών και λοιπών επιστημονικών υπηρεσιών, οι οποίες συντάσσονται από την Τεχνική Υπηρεσία του Δήμου.

Επίσης, με το άρθρο 55, για τις εισφορές των ΟΤΑ πρώτου βαθμού υπέρ ΦΟΔΣΑ, για τις διαδικασίες είσπραξης. Ο ΣΥΡΙΖΑ με τις ρυθμίσεις του ανάλογου νόμου πρόβλεψε να μπαίνει μέσω των οικείων ΦΟΔΣΑ απευθείας χέρι στα έσοδα των δήμων από τα ανταποδοτικά τους τέλη, προκειμένου να καλυφθούν οι εκάστοτε οφειλές τους προς τον οικείο ΦΟΣΔΑ, λόγω αδυναμίας τους να καταβάλουν εμπρόθεσμα το σύνολο της εκάστοτε εισφοράς του. Τώρα, εσείς τις επεκτείνετε, ακόμη και στην περίπτωση που οι δήμοι πληρώνουν τακτικά την οφειλόμενη εισφορά τους, αλλά οι εισφορές τους δεν αρκούν για να πληρωθεί ο ανάδοχος. Σε αυτή την περίπτωση και με την ίδια κατ’ αναλογία διαδικασία μπαίνει άμεσο χέρι και στα έσοδα των υπόχρεων δήμων από τους ΚΑΠ.

Για τις ρυθμίσεις για τα ζώα συντροφιάς ισχύει απόλυτα, κύριε Υπουργέ, αυτό που σας είχαμε πει κατά τη συζήτηση του νομοσχεδίου, ότι έχετε κάνει απωθητική και αποκρουστική την κατοχή ενός κατοικίδιου από τους ανθρώπους. Είναι τεράστια η επιβάρυνση, τα χαράτσια και οι επιβαρύνσεις που συνεπάγονται αυτές οι διαδικασίες για τους ιδιοκτήτες των ζώων συντροφιάς. Τα έχουμε καταψηφίσει κατά την ψήφιση του νομοσχεδίου, καθώς μετατρέπουν την κατοχή κατοικίδιου ως πολυτέλεια.

Τέλος, ως Κ.Κ.Ε., δίνουμε τις δυνάμεις μας, ώστε να οργανώνουμε την πάλη, τη διεκδίκηση μέσα από τις γραμμές του εργατικού και λαϊκού κινήματος, αλλά και στους δήμους, στις τοπικές αρχές, ενάντια στις αντιδραστικές ανατροπές. Καλούμε, λοιπόν, τις εργατικές λαϊκές δυνάμεις, να εγκαταλείψουν αυτές τις δυνάμεις και κεντρικά και περιφερειακά και τοπικά. Να δυναμώσει ο αγώνας συνολικά, για την ανατροπή της πολιτικής που υπηρετεί τις ανάγκες του κεφαλαίου και να ανοίξει ο δρόμος για οργάνωση της κοινωνίας και της οικονομίας, με κύριο κριτήριο τις ανάγκες του λαού και όχι τα κέρδη των επιχειρηματικών ομίλων. Προϋπόθεση γι’ αυτό, είναι η ισχυροποίηση του Κ.Κ.Ε. παντού, στις Βουλευτικές, Περιφερειακές, και Δημοτικές εκλογές.

Ψηφίζουμε κατά επί της Αρχής. Για τα άρθρα, θα τοποθετηθούμε αναλυτικά αύριο, μεταξύ των οποίων υπάρχουν και κάποια που είναι θετικά.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κατσώτης Χρήστος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Σακοράφα Σοφία.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει τώρα, ο Ειδικός Αγορητής της Ελληνικής Λύσης, ο κ. Κωνσταντίνος Χήτας μέσω WebEx.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της ΕΛΛΗΝΙΚΗΣ ΛΥΣΗΣ-ΚΥΡΙΑΚΟΣ ΒΕΛΟΠΟΥΛΟΣ):** Τι κρίμα να μην είμαι εκεί σήμερα κύριε Βορίδη και να είμαι τόσο μακριά. Νομίζω, ότι είναι από τις πιο εντυπωσιακές στιγμές σας που θα γραφτούν στο υπουργικό σας παλμαρέ η σημερινή. Τέτοια τάξη κύριε Υπουργέ, τέτοια αλφαδιά, πραγματικά είχαμε πολλά χρόνια να δούμε. Πάλι καλά που δεν μπήκατε και στις αρμοδιότητες άλλων Υπουργείων, να κάνετε κι εκεί ένα μεγάλο συμμάζεμα, έτσι ως τελευταίο νομοσχέδιο, ότι μπορούμε να φέρουμε τελευταίες μέρες πριν τις εκλογές. Εντυπωσιακό. Μας αποδείξετε ότι μπορείτε και καλύτερα. Συγχαρητήρια.

Τι να αναφέρω χαρακτηριστικά; Τη λειτουργία του δημοσίου που ασχολείστε εδώ τώρα; Τις προσλήψεις στο δημόσιο; Τους ΟΤΑ πρώτου και δεύτερου βαθμού και τις Αποκεντρωμένες διοικήσεις; Διάφορα εκλογικά ζητήματα, αλλαγές στο νομοθετικό πλαίσιο για την ευζωία των ζώων συντροφιάς; Τζάμπα μιλούσαμε το 2021 για τα ζώα συντροφιάς, κύριε Υπουργέ. Μιλούσαμε, συζητούσαμε, δεν έχει εφαρμοστεί ακόμα τίποτα. Καταλαβαίνετε για τι Κυβέρνηση μιλάμε πραγματικά. Δηλαδή, εδώ, πρέπει σήμερα πολιτικά να απολογηθείτε γιατί δεν καταφέρατε τίποτα από όλα όσα έχουμε νομοθετήσει τόσα χρόνια και δεν εφαρμόζονται. Έχετε δηλώσει μάλιστα, ότι ως Κυβέρνηση συνεχίζεται κανονικά το κυβερνητικό έργο, ότι οι Υπουργοί δεν κατεβάζουν τα μολύβια κάτω. Εφόσον είναι έτσι και συνεχίζετε απερίσπαστοι το έργο σας, φέρνετε αυτό το νομοσχέδιο τώρα, που ρυθμίζει τόσα πολλά ζητήματα, και ποιο είναι το επείγον το οποίο δικαιολογούσε διαβούλευση για παράδειγμα 7 ημερών; Εντάξει, θα μου πεις τώρα, πάλι τα ίδια, διαβούλευση, λίγος ο χρόνος, γκρινιάζετε οι βουλευτές. Εντάξει, τα έχουμε ακούσει, τα έχουν πει και άλλοι.

Εσείς πάντως, με το νόμο του επιτελικού κράτους, δεν έχετε δώσει έμφαση στην τήρηση διαδικασιών, στη σημασία της διαβούλευσης, της καλής νομοθέτησης γενικότερα; Εσείς τα λέγατε ως Κυβέρνηση αυτά. Ξέρετε, η διαβούλευση είναι σημαντική. Δεν αρκούν μόνο οι φορείς αύριο 13:00 -13:30 η ώρα που θα κληθούν 10 -11 φορείς, κάποιοι μπορεί να έρθουν κιόλας. Και το κάνουμε τελείως διαδικαστικά.

Εισάγετε, λοιπόν, ένα σύστημα καινοτομίας στον Δημόσιο Τομέα γενικότερα, το όποιο σύστημα αυτό ενθαρρύνει τους φορείς να καινοτομούν και να δημιουργούνται νέα εργαλεία για την ανάπτυξη της τεχνογνωσίας.

Τώρα, σύμφωνα με την αιτιολογική έκθεση, καλύπτει το ρυθμιστικό έλλειμμα που υπάρχει στο πεδίο της καινοτομίας, έτσι ώστε να προωθείται ο σχεδιασμός και η ανάπτυξη των καινοτομιών. Σκοπός όλων αυτών, είναι λέει, η παροχή στους πολίτες αποτελεσματικών δημόσιων υπηρεσιών, που ανταποκρίνονται στις σύγχρονες ανάγκες της κοινωνίας. Εντάξει. Το ότι ο σκοπός της λειτουργίας του Δημοσίου είναι η εξυπηρέτηση του πολίτη, το έχουμε επισημάνει πάρα πολλές φορές, δεν χωράει καμία αμφιβολία. Το ότι σκοπός είναι η εύρυθμη λειτουργία των υπηρεσιών, η χρηστή διοίκηση, δεν αμφισβητείται από κανέναν. Το ότι το δημόσιο πρέπει να μην έχει αγκυλώσεις, να μην είναι γραφειοκρατικό, να μην ταλαιπωρείται ο πολίτης, είναι προαπαιτούμενο σε μια σύγχρονη (…) διοίκηση. Γι’ αυτό εξάλλου, έχουμε επισημάνει πάρα - πάρα πολλές φορές, σε πολλά νομοσχέδια, ότι η όποια ψηφιοποίηση, ο οποίος εκσυγχρονισμός, δεν είναι αυτοσκοπός, αλλά το μέσο για την εξυπηρέτηση του πολίτη. Αυτός είναι ο αυτοσκοπός.

Έχουμε πει πολλές φορές, ότι σημασία έχει το τι ψηφιοποιούμε, όχι απλά να ψηφιοποιήσουμε κάτι. Αν ο πολίτης συνεχίζει να ταλαιπωρείται, δεν κάνουμε τίποτα άλλο από το να ψηφιοποιούμε την ταλαιπωρία του, τη γραφειοκρατία. Και με το νομοσχέδιο εισάγετε και καινούργια συστήματα και μεθόδους. Έχουν προηγηθεί η αλήθεια είναι αρκετά νομοσχέδια, με τα οποία έχουν θεσμοθετηθεί νέα εργαλεία, καινοτόμες μέθοδοι και πρακτικές, όπως λέτε και εσείς, ενώ τέλη Ιουλίου του προηγούμενου έτους φέρατε και το νομοσχέδιο για τις αναδυόμενες τεχνολογίες, την τεχνητή νοημοσύνη στο δημόσιο κλπ.

Τώρα κάνετε λόγο για ρυθμιστικό έλλειμμα που υπάρχει στο δημόσιο στο πεδίο της καινοτομίας. Και η ανάπτυξη της καινοτομίας, ο εκσυγχρονισμός που συντελείται με νέες ιδέες, μπορεί να έχει θετικά οφέλη και να γίνει το Δημόσιο πιο σύγχρονο και, αν θέλετε, και πιο αποτελεσματικό. Για να αναπτυχθούν, όμως, νέες δράσεις με αποτελέσματα, για να γίνει παραγωγή πρωτοτύπων, χρειάζεται το κατάλληλο περιβάλλον, η εξασφάλιση των κατάλληλων προϋποθέσεων.

Αναφέρατε, κύριε Υπουργέ, το λειτουργικό έλλειμμα στην καινοτομία που υπάρχει στο Δημόσιο. Μόνο αυτό το έλλειμμα υπάρχει στο Δημόσιο; Έχουν καλυφθεί, δηλαδή, όλα τα κενά; Τι νομοθετήσατε; Φέραμε νομοσχέδια, 1, 2, 3, 5, 6, 10. Τι εφαρμόζεται είναι το θέμα. Έχουν καλυφθεί, λοιπόν, όλα τα κενά, τα βασικά κενά, που έχουν να κάνουν με τη λειτουργία του Δημοσίου, έτσι ώστε το δημόσιο να είναι σε θέση να προχωρήσει και να υλοποιήσει συστήματα καινοτομίας; Δεν ρυθμίζετε την υποστελέχωση που υπάρχει στο Δημόσιο και στους Δήμους. Πως έχετε ρυθμίσει, για παράδειγμα, την έλλειψη προσωπικού που υπάρχει σε υπηρεσίες, ειδικά σε αυτές που είναι στην πρώτη γραμμή για την εξυπηρέτηση του πολίτη;

Γιατί αν ήταν όλα σε ένα ικανοποιητικό επίπεδο, όχι άριστο, έστω ικανοποιητικό, δεν θα υπήρχαν εξαιρέσεις στο σύστημα, για παράδειγμα, κινητικότητας για να μετακινηθούν οι υπάλληλοι προς άλλες υπηρεσίες, όπως υπάλληλοι από τον ΕΦΚΑ και τον ΟΠΕΚΑ. Και έχουν όλες οι υπηρεσίες τον απαραίτητο υλικοτεχνολογικό εξοπλισμό σε τέτοιο βαθμό που να είναι σε θέση να προχωρήσουν σε καινοτομίες; Αυτά είναι βασικά ζητήματα λειτουργίας των υπηρεσιών και το να νομοθετούμε νέες μεθόδους προϋποθέτει ότι ο Δημόσιος Τομέας, γενικότερα ο Δημόσιος Τομέας, είναι σε θέση να τους εφαρμόσει και να τους εφαρμόσει με στόχο πάντα εξυπηρέτηση του πολίτη.

Εδώ, διαγωνισμός της Ανεξάρτητης Αρχής Δημοσίων Εσόδων δεν έχει φέρει τα αναμενόμενα και σπεύδετε τώρα να αλλάξετε βάσεις και προϋποθέσεις. Την ίδια στιγμή, όμως, συνεχίζετε την κατά παρέκκλιση ρυθμίσεις για τη στελέχωση συγκεκριμένων θέσεων και υπηρεσιών, την επανεξέταση, όπως λέτε, εξαιρέσεων μέχρι 30-6-2023. Θα τα δούμε αναλυτικά αύριο το μεσημέρι στην κατ’ άρθρο συζήτηση.

Σε σχέση, τώρα, με τους ΟΤΑ και τις Αποκεντρωμένες Διοικήσεις, υπάρχουν πολλές ρυθμίσεις που στοχεύουν σύμφωνα με την αιτιολογική έκθεση και στη διασφάλιση της εύρυθμης λειτουργίας των ΟΤΑ.

Με τις προβλέψεις που φέρνετε, ομολογείτε και εσείς ότι μπορεί να περάσουν 23 χρόνια για να κληθεί να πληρώσει ο πολίτης ένα πρόστιμο, το οποίο μπορεί να έχει πληρώσει και να μην έχει κρατήσει την απόδειξη. Πραγματικά, είναι μια απαράδεκτη κατάσταση που αποτυπώνει, αν θέλετε, και ανάγλυφα το πόσο έλλειμμα υπάρχει στις υποδομές και την τήρηση των αρχείων. Να μία καινοτομία.

Τώρα, έρχεστε προεκλογικά και προβλέπετε νέες προθεσμίες για βεβαίωση ταμειακών εσόδων και για την είσπραξη βεβαιωθέντων εσόδων από τους Δήμους και διαγράφετε τις οφειλές μέχρι 31-12-2012, συμπεριλαμβανομένων αυτών που είχαν τεθεί σε ρύθμιση και όσα είχαν πληρώσει κάποιες δόσεις απλά δεν επιστρέφονται αυτοί.

Πόσο αλήθεια, έχει επιβαρυνθεί ο ελληνικός λαός από τις πολιτικές σας και τις προτεραιότητες σας; Η κατάσταση που επικρατεί με τα «κόκκινα δάνεια», για παράδειγμα, είναι πραγματικά εφιαλτική. Εδώ επίκειται μπαράζ πλειστηριασμών. Ύστερα από την απόφαση του Αρείου Πάγου 700.000 ακίνητα είναι «κόκκινα», 700.000 Έλληνες κινδυνεύουν να τα χάσουν. Έχουμε προτείνει ως Ελληνική Λύση μέτρα πραγματικής ανακούφισης. Έχουμε προτείνει ένα νομοσχέδιο διαγραφής, «κουρέματος», των χρεών σε εφορία, τράπεζες και ασφαλιστικά ταμεία. Δεν γίνεται από τη μια πλευρά να έχετε ως κυβέρνηση, ως κανόνα, τη διαγραφή χρεών που φθάνουν μέχρι και το 90% του χρέους σε συγκεκριμένα ολιγαρχικά Μέσα, ξέρετε τι λέω, αν θέλετε να σας τα λέω, το έχω πει πάρα πολλές φορές και ανοιχτά, σε Μέσα και ομίλους και από την άλλη να είστε αδυσώπητοι και σκληροί απέναντι στους Έλληνες. Και να τους δίνετε μόνο κάποια ψίχουλα ή κουπόνια προεκλογικά για τα οποία θα πρέπει μάλιστα να αισθάνονται και ευγνωμοσύνη.

Το νομοσχέδιο, τώρα, για να προχωρήσω, προβλέπει σχετικά με δάνεια των ΟΤΑ για έργα, για μελέτες, για προμήθειες και τις υπηρεσίες ΟΤΑ για προγραμματικές συμβάσεις, αλλά για τον έλεγχο νομιμότητας αλλά αυτά θα τα πούμε αναλυτικά αύριο στα άρθρα.

Σημειώνω, επί της αρχής, ότι πρέπει η διαφάνεια, ο έλεγχος και η λογοδοσία να αποτελούν τον κανόνα. Αυτό θα πρέπει να αποτελούν. Γενικότερα η αδιαφάνεια, η καταστρατήγηση κανόνων με απευθείας αναθέσεις, με συντμήσεις διαδικασιών και όλα τα συναφή πρέπει να σταματήσουν κάποια στιγμή.

Όσον αφορά τις εκλογικές διαδικασίες, να σημειώσουμε ότι, πράγματι, πρέπει να επιδιώκεται η μεγαλύτερη συμμετοχή πολιτών στην εκλογική διαδικασία. Και το νόημα των εκλογών στους Δήμους είναι να υπάρχει η μεγαλύτερη δυνατή εκπροσώπηση από όλες τις δημοτικές κοινότητες τους. Στα πλαίσια αυτά, θα θέλαμε να μας εξηγήσετε, πως η μείωση του ελάχιστου απαιτούμενου ποσοστού, σύμφωνα με το νομοσχέδιο, ενισχύει την απαραίτητη εκπροσώπηση.

Σε σχέση με τη νομοθεσία, για τα ζώα συντροφιάς. Τι να πω τώρα για αυτό; Για τις αλλαγές που κάνετε στο ν. 4830/21. Εδώ είμαστε, κύριε Υπουργέ, στη συζήτηση επεξεργασία του σχετικού νομοσχεδίου το Σεπτέμβριο του ΄21 και επισημάναμε το πόσο εφαρμόσιμο και αποτελεσματικό πρέπει να είναι ένα νομοθετικό πλαίσιο για την πραγματική προστασία και ευζωία των ζώων συντροφιάς, σημειώνοντας παράλληλα, τότε που το συζητάγαμε, τις παραλείψεις και τις ατέλειες των διατάξεων.

Και τώρα με το νομοσχέδιο προβλέπεται, μεταξύ άλλων, παράταση για τη λειτουργία του Εθνικού Μητρώου Ζώων Συντροφιάς μέχρι 31/12/23. Δεν θα τελειώσει αυτό. Δεν θα τελειώσει ποτέ, ούτε θα εφαρμοστεί. Αλήθεια σας λέω. Και βέβαια, δεν είναι λύση η επιβολή προστίμων, όταν παραβιάζονται οι προδιαγραφές λειτουργίας στα καταφύγια ζώων συντροφιάς των δήμων, αλλά πρέπει να λειτουργήσουν σύμφωνα με την ισχύουσα νομοθεσία. Γενικότερα, πρέπει το ισχύον νομοθετικό πλαίσιο να αρχίζει να εφαρμόζεται, αλλά και να επεκταθεί στην προστασία όλων των ζώων.

Θυμίζω, ότι μόλις τέλη του περασμένου Οκτωβρίου ξεκίνησε να λειτουργεί η κεντρική ηλεκτρονική βάση δεδομένων των ιπποειδών. Θα ήταν χρήσιμο να έχουμε μια ενημέρωση για το πόσο έχουν προχωρήσει οι σχετικές διαδικασίες και παράλληλα, θα πρέπει να ληφθούν περισσότερα μέτρα, που θα εστιάζουν στην αντιμετώπιση της κακοποίησης, αλλά και της εκμετάλλευσης, με οποιονδήποτε τρόπο, των πιστών μας αυτών φίλων. Θα αναφερθούμε λεπτομερώς στις επόμενες συνεδριάσεις, κύριε Πρόεδρε.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25):** Κύριε Πρόεδρε, το παρόν νομοσχέδιο του Υπουργείου Εσωτερικών αφορά σε πολλά και μάλλον ετερόκλητα ζητήματα του πολυσχιδούς αυτού Υπουργείου.

Στο πρώτο μέρος θεσπίζεται ένα νέο σύστημα, που βαφτίζεται σαν Σύστημα Καινοτομίας στον Δημόσιο Τομέα. Στη συνέχεια στο δεύτερο μέρος στρέφεται σε περισσότερα και διαφορετικά ζητήματα, όπως ενδεικτικά θα αναφέρω, θέματα προσωπικού των Αναπτυξιακών Οργανισμών Τοπικής Αυτοδιοίκησης, προακτέοι στη Δημοτική Αστυνομία, προσλήψεις στην Ελληνική Εταιρεία Τοπικής Ανάπτυξης και Αυτοδιοίκησης κ.λπ. .

Επίσης, αναφέρεται και σε γενικότερα θέματα για το προσωπικό του δημοσίου, όπως άδειες, ηθικές αμοιβές, αλλά και θέματα προσωπικού με αναπηρία κατά τη διάρκεια υπηρεσιακών τους αποστολών στο εσωτερικό και στο εξωτερικό. Ακόμα και σε θέματα προσλήψεων προσωπικού, σε θέματα ΑΣΕΠ, σε αποσπάσεις στην Εθνική Αρχή Διαφάνειας, σε προσωποπαγείς θέσεις στον eΕΦΚΑ και σε πολλά άλλα.

Ένα ειδικό θέμα αποτελεί μια συγκεκριμένη προβληματική διάταξη, η οποία μάλιστα δεν είχε τεθεί και στη δημόσια διαβούλευση και έρχεται από το παράθυρο θα έλεγα. Αυτή, όπως ευθαρσώς ομολογεί και η Αιτιολογική Έκθεση, η ανάλυση συνεπειών δηλαδή, έρχεται να περιορίσει εξαρχής το δικαίωμα στην απεργία, σε συγκεκριμένες περιπτώσεις. Ειδικότερα σε εκείνες που μεταφέρονται αρμοδιότητες από την κεντρική διοίκηση σε Οργανισμούς Τοπικής Αυτοδιοίκησης και μαζί με αυτές και το προσωπικό τους. Όταν δηλαδή, εργαζόμενοι στην κεντρική διοίκηση, στο πλαίσιο μιας ακόμα από τις γνωστές «μεταρρυθμίσεις», υποχρεώνονται να μετακινηθούν σε κάποιον Οργανισμό Τοπικής Αυτοδιοίκησης, οποιονδήποτε και οπουδήποτε, με μόνη εναλλακτική να παραιτηθούν.

Σ΄ ένα τρίτο μέρος του νομοσχεδίου, δύο κεφάλαια αφορούν σε θέματα Οργανισμών Τοπικής Αυτοδιοίκησης και Αποκεντρωμένων Διοικήσεων. Για όλα αυτά τα ετερόκλητα ζητήματα, όπως και για τις διατάξεις για τα ζώα συντροφιάς, θα ακούσω με ιδιαίτερο ενδιαφέρον και τους φορείς.

Με την ευκαιρία, κύριε Πρόεδρε, πρέπει να επαναφέρω ένα σοβαρό ζήτημα. Οι απόψεις των φορέων, και το λέω αυτό γιατί και αύριο θα έχουμε την ίδια διαδικασία, είναι το πιο σημαντικό και εξωστρεφές στοιχείο για τη νομοθετική επεξεργασία στη Βουλή. Καταλήγει όμως, η ακρόαση των φορέων να έχει μόνο προσχηματικό χαρακτήρα, αφού ο χρόνος με την κατ’ άρθρον συζήτηση είναι πάρα πολύ περιορισμένος και δεν μας δίνει τη δυνατότητα ούτε να επεξεργαστούμε, ούτε να μπορέσουμε να εντάξουμε τα όσα ακούσαμε, δηλαδή να μελετήσουμε, να αξιολογήσουμε και να τα εντάξουμε στη συζήτηση που θα γίνει στην κατ’ άρθρον συζήτηση. Για αυτό το λόγο θα επαναλάβω, ότι ανάμεσα στις συνεδριάσεις με τους φορείς και στην επόμενη θα πρέπει να μεσολαβεί, τουλάχιστον ένα εικοσιτετράωρο. Υποθέτω ότι δεν θα εισακουστεί η πρόταση αυτή, γιατί όπως λέει και η παροιμία «στην αναμπουμπούλα, ο λύκος χαίρεται».

Ας έρθουμε τώρα στο Σύστημα Καινοτομίας.

Επί κυβέρνησης ΣΥΡΙΖΑ το 2017, συστάθηκε αρμόδια Διεύθυνση για την Καινοτομία και τον Στρατηγικό Σχεδιασμό. Μια Διεύθυνση, με τρία Τμήματα. Το πρώτο Τμήμα, ήταν του Στρατηγικού Σχεδιασμού και το δεύτερο, Καινοτομίας και Βέλτιστων Πρακτικών και το τρίτο, Ποιότητας και Προτύπων.

Από αυτά, προφανώς το δεύτερο Τμήμα θα αναβαθμιστεί σε Διεύθυνση Καινοτομίας, με βάση το Προεδρικό Διάταγμα που θα εκδοθεί κατ’ εξουσιοδότηση της παραγράφου 7, του άρθρου 13 του νομοσχεδίου, με τα τρία Τμήματα, που προδιαγράφει το άρθρο 12.

Καταρχάς, είναι απαραίτητο, κύριε Υπουργέ, να μας δώσετε μια εικόνα για το έργο που έχει εκτελέσει το συγκεκριμένο Τμήμα σε αυτή την πενταετία. Επειδή, λειτουργεί σαν γέφυρα με τον ΟΟΣΑ, ενδιαφέρει εδώ, το καθαρά δικό του έργο. Αν υπάρχει, βέβαια, έργο. Το λογικό θα είναι οι προτάσεις σας στο παρόν νομοσχέδιο, να βασίζονται και στην αξιολόγηση του έργου τους, στο συγκεκριμένο διάστημα και είναι ευκαιρία, να αναδείξετε το καινοτόμο έργο αυτού του Τμήματος και για τη δική σας θητεία, αλλά και για αυτή των προκατόχων σας.

Απ’ όσο γνωρίζουμε στο Τμήμα Καινοτομίας που θα αναβαθμιστεί σε Διεύθυνση, εργάζονται μόλις τρία άτομα μαζί με τον Τμηματάρχη και διορθώστε με παρακαλώ, εάν ισχύει κάτι διαφορετικό.

Επίσης, έχει σημασία να μας ενημερώσετε και για το εξής. Για το εάν οι προτάσεις του νομοσχεδίου για την καινοτομία, προέρχονται από αυτήν την υπηρεσιακή μονάδα ή ακολουθήθηκε και πάλι η πεπατημένη διαδικασία και είναι προϊόν καλά αμειβόμενων εξωτερικών συμβούλων.

Εμείς, θα ζητούσαμε και πάλι να μας ενημερώσετε, κύριε Υπουργέ, πόσο κόστισαν οι συγκεκριμένες προτάσεις.

Επίσης, καλό θα ήταν να μας δώσετε μια εικόνα και για τον σχεδιασμό, ως προς το προσωπικό, που θεωρείτε πως χρειάζεται για την εύρυθμη λειτουργία, αυτής της νέας Διεύθυνσης Καινοτομίας.

Εδώ, πρέπει να υπογραμμίσουμε και την πρόβλεψη του άρθρου 5, παράγραφος 6, του νομοσχεδίου, που λέει ότι, για την ετήσια στοχοθεσία η υποβολή προτάσεων καινοτομίας «ορίζεται ως υποχρεωτικός στόχος για κάθε Προϊστάμενο, αναφορικά με την εσωτερική οργάνωση και λειτουργία της οργανικής του μονάδας». Δηλαδή, κάθε χρόνο θα φτάνουν στη Διεύθυνση Καινοτομίας, προτάσεις καινοτομίας από κάθε οργανική μονάδα επιπέδου Τμήματος του δημοσίου και για όλα, τα τόσο διαφορετικά αντικείμενα, καθενός από αυτά. Η λειτουργικότητα και η αποτελεσματικότητα ενός τέτοιου συστήματος, είναι προφανές ότι επαφίεται αποκλειστικά στις υπεράνθρωπες ιδιότητες -και το τονίζω, κύριε Πρόεδρε- ή τις δυνατότητες των υπαλλήλων της Διεύθυνσης Καινοτομίας.

Επιπλέον, οι Προϊστάμενοι κάθε Τμήματος του δημοσίου, θα πρέπει κάθε χρόνο να εφευρίσκουν προτάσεις καινοτομίας. Πολύ πραγματιστικό και είναι και πάρα πολύ ενδιαφέρον. Η καινοτομία, είναι ένας πλέον αυτοσκοπός. Με απλά λόγια, στην έδρα της Βασιλίσσης Σοφίας που την έχουν βάλει στο μάτι και τη διεκδικούν πολλές υπηρεσίες, θα έχουμε έναν φορέα δημόσιας διοίκησης, ο οποίος θα συνεχίσει να πάσχει από μεταρρυθμιστική μανία.

Ο ίδιος ο κύριος Πρωθυπουργός όταν ηγήθηκε του συγκεκριμένου Υπουργείου, είχε θέσει και τις μεταρρυθμίσεις σαν αυτοσκοπό του συγκεκριμένου φορέα.

Τώρα, στο συγκεκριμένο φορέα, έρχεται να προστεθεί, δίπλα στον αυτοσκοπό της μεταρρύθμισης και εκείνος, της καινοτομίας.

Αυτά, νομίζω, ότι συμβαίνουν, όταν θέλει κάποιος να εμφανίζεται ότι υπηρετεί ιδεοληπτικά αφηγήματα, με πίστη φυσικά και αφοσίωση, όταν το μόνο κυβερνητικό κριτήριο και το μόνο υπουργικό κίνητρο, είναι, η επικοινωνία, η βιτρίνα, και όχι η ουσία. Αποδεικνύεται δε και με το παρόν νομοσχέδιο ότι είστε το ίδιο καινοτόμος και το ίδιο μεταρρυθμιστής σε αυτό το Υπουργείο, όσο και όλοι οι προκάτοχοί σας εδώ και δεκαετίες, κύριε Υπουργέ. Όταν σβήνουν τα βεγγαλικά των δήθεν μεταρρυθμίσεων, το μόνο καταστάλαγμα της πραγματικότητας είναι η αποδόμηση της δημόσιας διοίκησης, ένα ανθρώπινο δίκτυο υπηρεσιακών στελεχών με προνομιακή διαχρονικότητα, με τη μόνιμη επίσης προνομιακή συνέργεια εξωτερικών τεχνικών συμβούλων να καθορίζει την ποιότητα και το μέλλον της δημόσιας διοίκησης στην Ελλάδα, ενώ οι Υπουργοί, διαδέχονται ο ένας τον άλλον.

Θα έχει ιδιαίτερο ενδιαφέρον να διερευνηθεί, ποια γραφεία συνέταξαν και συντάσσουν το πολιτικό πρόγραμμα του κάθε Κόμματος για τη δημόσια διοίκηση.

Πιστεύω ότι δεν υπάρχει καμία έκπληξη. Τα προγράμματα αυτά, εκπονούνται πάντα στα ίδια γραφεία, όχι όμως Κομμάτων, αλλά ιδιωτικών εταιρειών και - το έχω ξαναπεί αυτό - στη συνέχεια τα προγράμματα αυτά κατατίθενται έτοιμα στα κομματικά όργανα, για να πανηγυρίσουν τα πιστά κομματικά στελέχη και για να τα υλοποιήσουν μετά, με συνέπεια οι εκάστοτε Υπουργοί.

Ένας φορέας, ένα Υπουργείο ή μια Γενική Γραμματεία, που έχει αρμοδιότητα και στην οργάνωση και στη λειτουργία της δημόσιας διοίκησης, οφείλει, μέσα στο πλαίσιο του Υπαλληλικού Κώδικα, να καταφέρει κάποια στοιχειώδη πράγματα. Το έχουμε ξαναπεί και θα το επαναλάβω. Πρώτα απ' όλα, οφείλει να εκπονήσει να εκπονήσει ένα εύρυθμο πλαίσιο οργάνωσης για τον κάθε φορέα, ένα σύγχρονο οργανισμό που να αποτυπώνει, τις πραγματικές αρμοδιότητες και να απλουστεύει τις ροές εργασίας, να τις εντάσεις σε μια απλή και λειτουργική δομή, σύμφωνα με τις Αρχές των Διοικητικών Επιστημών. σ

Στον Οργανισμό αυτό θα αποτυπώνεται οπωσδήποτε το προσωπικό κάθε μονάδας και τα προσόντα του φυσικά για κάθε οργανική θέση. Με βάση αυτόν, θα προχωρήσει στη συνέχεια σε Προσοντολόγιο και σε Καθηκοντολόγιο. Το επόμενο βήμα θα είναι η στοχοθεσία και, με βάση αυτήν, θα ακολουθήσει και η αξιολόγηση. Εδώ, δεν υπάρχει το πρώτο βήμα, των ορθολογικών οργανισμών γιατί παρεμβαίνουν τα συντεχνιακά συμφέροντα σε αγαστή, πάντα, συνεργασία με το πελατειακό σύστημα. Όχημά τους είναι τα συγκεκριμένα δίκτυα υπηρεσιακών παραγόντων, οι οποίοι ανταμείβονται και με τις αντίστοιχες σταδιοδρομίες. Εξάλλου, σ’ αυτούς ανατίθεται και η υπηρεσιακή ευθύνη για την ικανοποίηση κάθε ευκαιριακού, ανορθολογικού και κοστοβόρου αιτήματος του πελατειακού συστήματος καθ’ υπόδειξη και κατ’ εντολή της πολιτικής τους ηγεσίας.

Κάθε φιλόδοξο υπηρεσιακό στέλεχος αργά ή γρήγορα θα ενταχθεί σε αυτό το, εκτός κανονικής τροχιάς, σύστημα δημόσιας διοίκησης για να συμβάλει όσο μπορεί και αυτό στην αναπαραγωγή και διαιώνιση αυτής της νοσηρότητας.

Χαρακτηριστικό δείγμα: Σήμερα έρχονται ρυθμίσεις για το προσοντολόγιο με μόνο σκοπό τη διευκόλυνση του ΑΣΕΠ απέναντι στον μεγάλο αριθμό καταγραφόμενων κλάδων. Για να απλουστευθεί η διαδικασία των πολλών κλάδων απλώς προστίθενται περισσότερες ειδικότητες και τίθεται το ερώτημα: αυτό είναι εξορθολογισμός ή είναι αναβάθμιση του ανορθολογισμού; Δεν είναι σημερινό το φαινόμενο, ισχύει και για τους προκατόχους σας, κύριε Υπουργέ, όπως είπα. Η επίταση του ανορθολογικού πλαισίου με αποσπασματικές μεταρρυθμίσεις χρειάζεται για να δικαιολογείται η δήθεν ανάγκη για διαρκείς μεταρρυθμίσεις και αέναη καινοτομία που παρουσιάζεται σήμερα. Υπάρχει άραγε άλλο κράτος δυτικού τύπου, όπως σας αρέσει να λέτε, ή και οποιουδήποτε άλλου τύπου που να φορτώνει την ιστορία του με τόσες διοικητικές μεταρρυθμίσεις όσο η σύγχρονη Ελλάδα;

Στο πλαίσιο αυτό, χρήσιμα εργαλεία είναι παρεμβάσεις βιτρίνας χωρίς καμία ουσία. Τέτοιες είναι οι προβλέψεις αυτού του νομοσχεδίου για Εθνικό Σχέδιο Δράσης για την Καινοτομία, Συντονιστή Καινοτομίας, Προγράμματα Επιτάχυνσης Καινοτομίας, Εργαστήρια Καινοτομίας, Βραβεία Καινοτομίας, Εθνικό Διαγωνισμό Προτύπων και Καινοτομίας, Αποθετήριο Πρακτικών Καινοτομίας, Ομάδα Καινοτομίας, Οδηγό Καινοτομίας και Πληροφοριακό Σύστημα για την Καινοτομία, κλπ κλπ. Περιμένουμε, λοιπόν, να μάθουμε ή να δούμε ποιο θα είναι το τελικό κόστος για όλο αυτό το βαρύγδουπο Κεντρικό Σύστημα Διαχείρισης Γνώσης και Ανοικτής Καινοτομίας Δημοσίου Τομέα.

Κύριε Υπουργέ, μπορείτε να δεσμευτείτε ότι το συγκεκριμένο πληροφοριακό σύστημα θα αναπτυχθεί από το προσωπικό που υπηρετεί στη Βασιλίσσης Σοφίας ή θα εκπονηθεί με το σύστημα δημόσιας χρηματοδότησης της ιδιωτικής πρωτοβουλίας; Επίσης, ο Εθνικός Διαγωνισμός Πρωτοτύπων και Καινοτομίας θα ενταχθεί στο πλαίσιο κάποιου διεθνούς πανηγυρικού, ίσως, διαγωνισμού; Επιπλέον, το οικονομικό κόστος για κάθε καινοτομία και πρωτότυπο έργο θα λαμβάνεται υπόψη κι εάν ναι, με ποια άλλα κριτήρια; Αναφέρομαι σε αυτή τη διάσταση γιατί δεν αναφέρονται πουθενά μετρήσιμα οικονομικά μεγέθη.

Στις επόμενες συνεδριάσεις, κύριε Πρόεδρε, θα αναφερθούμε και στις επιμέρους ρυθμίσεις. Τώρα, όμως, πρέπει να θέσουμε ένα βασικό ζήτημα. Θα βοηθήσει εδώ και η νομική γνώση πολλών μελών της Επιτροπής. Υπάρχουν σοβαρά ερωτηματικά ως προς τα δικαιώματα πνευματικής ιδιοκτησίας για προτεινόμενες καινοτομίες και πρωτότυπα έργα. Ποιος θα κατέχει και πώς θα προστατεύονται τα πνευματικά δικαιώματα σε όλες αυτές τις περιπτώσεις, είτε αυτές θα ενταχθούν στο Εθνικό Σχέδιο Δράσης για την Καινοτομία στο Δημόσιο Τομέα, είτε όχι; Σε αυτό το Αποθετήριο θα έχουν ανοιχτή πρόσβαση όλοι, δημόσιες υπηρεσίες, ερευνητικά κέντρα, αλλά και ιδιωτικές εταιρείες. Τα πρωτότυπα και οι καινοτομίες που αναμφίβολα είχαν συγκεκριμένο κόστος για τον φορέα και την υπηρεσιακή μονάδα που τα ανέπτυξε, θα παρέχονται σε όλους δωρεάν ή όχι; Θα υπάρχει μήπως κάποιο αντίτιμο που θα υπολογίζεται και αντικειμενικά; Γιατί στις προτάσεις σας, μέχρι τώρα, δεν φαίνεται πουθενά τέτοια πρόθεση, κύριε Υπουργέ!

Κύριε Πρόεδρε, θα κλείσω εδώ γιατί εάν μπω σε άλλη ενότητα νομίζω ότι θα υπερβώ τον διαθέσιμο χρόνο που έχω και προς το παρόν θέλω να ενημερώσω ότι δηλώνουμε επιφύλαξη για την ψήφο μας επί της αρχής του νομοσχεδίου.

Σας ευχαριστώ πολύ.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής)**: Στο σημείο αυτό ολοκληρώθηκαν όλες οι εισηγήσεις στην Επιτροπή μας.

Τον λόγο έχει ο Υπουργός Εσωτερικών, κ. Μάκης Βορίδης.

**ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ (Υπουργός Εσωτερικών):** Κοιτάξτε, αν ακούσει κανείς τις παρεμβάσεις των συναδέλφων της Αντιπολίτευσης και ιδίως την γενικότητά τους, υπήρχαν ορισμένες, συγκεκριμένες παρατηρήσεις στις οποίες θα αναφερθώ.

Αλλά η αλήθεια είναι, ότι πάντα μου προξενείται αυτή η απορία, γιατί αισθάνεται η Αντιπολίτευση την ανάγκη να μηδενίσει ένα έργο, αντικειμενικά σε νομοθετικό επίπεδο, πλούσιο, το οποίο συνετελέσθη όλη αυτή την περίοδο, από το Υπουργείο Εσωτερικών και στο οποίο και η Επιτροπή σας και το Κοινοβούλιο είχε σημαντική συμβολή. Το λέω αυτό, γιατί τώρα που φτάνουμε πράγματι στο πέρας μιας Κυβερνητικής θητείας, το να ερχόμαστε σήμερα και να λέμε, ότι δεν έχει γίνει τίποτα, ότι είναι «γονατογραφήματα», ότι δεν έχουν υπάρξει πρωτοβουλίες νομοθετικές, ότι όλα είναι ασήμαντα και να το λέμε αυτό σε μία Κυβέρνηση, η οποία έχει να επιδείξει ένα πολύ συγκεκριμένο έργο στη Διοικητική Μεταρρύθμιση.

Δεν καταλαβαίνετε, ότι με αυτό τον τρόπο, οι κατηγορίες αυτές, οι μομφές αυτές, παραμένουν έωλες και καταρρίπτονται, αυθωρεί και παραχρήμα μόνο με μια ανάγνωση, μόνο με μία ανάγνωση, ενός καταλόγου των συγκεκριμένων νομοθετικών πρωτοβουλιών.

Η Σύσταση των Αναπτυξιακών Οργανισμών για τους ΟΤΑ, ο νέος εκλογικός νόμος για τις βουλευτικές εκλογές, ο νόμος για την ψήφο και τη διευκόλυνση της ψήφου των κατοίκων εξωτερικού, ο νέος νόμος για το ΑΣΕΠ, με τη σημαντική καινοτομία του γραπτού διαγωνισμού, τον οποίο θα έχουμε σε λίγο στις 4 Μαρτίου, το νέο Σύστημα Αξιολόγησης Στοχοθεσίας και η νέα λειτουργία του Κοινού Πλαισίου Αξιολόγησης Δομών, o νόμος για τον εσωτερικό έλεγχο, με τον οποίο διαμορφώθηκε για πρώτη φορά Σύστημα Εσωτερικού Ελέγχου και ταυτόχρονα θεσμοθετήθηκε ο Σύμβουλος Ακεραιότητας. Ο νέος νόμος για τη Δημοτική Αστυνομία και τη λειτουργία της, ο νόμος για την Πολυεπίπεδη Διακυβέρνηση, την οποία δεν είχαμε μέχρι τώρα ποτέ, ο νόμος για τα ζώα συντροφιάς, η ανάληψη της ευθύνης και η θέσπιση κανόνων για τη λειτουργία των οργανώσεων της κοινωνίας των πολιτών, ο νόμος για τη Ρύθμιση των Δραστηριοτήτων Επιρροής, το Lobbying, το Εθνικό Σύστημα Ακεραιότητας, που νομοθετήθηκε πάλι ξεχωριστά, τώρα το Σύστημα Καινοτομίας, ο νόμος για την τηλεργασία.

Με συγχωρείτε από αυτά όλα, εδώ καταλήξαμε σε αυτή την περίοδο, ότι δεν έχει γίνει τίποτα; Αυτή είναι η κριτική την οποία κάνει η Αντιπολίτευση; Ότι αυτά όλα είναι ασήμαντα; Και αν είναι ασήμαντα, πως ξαφνικά; Γιατί εγώ θα πάω τώρα και σε συγκεκριμένα, η δεύτερη κριτική που ακούγεται είναι: Εντάξει τα νομοθέτησες, αλλά δεν τα έχεις εφαρμόσει.

Πάμε τώρα, στη Δευτερογενής νομοθεσία. Το Προεδρικό Διάταγμα για το κλαδολόγιο και το προσοντολόγιο. Οι 2.500 κλάδοι που έγιναν 500 και οι οποίοι διαμορφώνουν ένα τεράστιο ζήτημα στο δημόσιο. Οι παρεμβάσεις μας στο Σύστημα Κινητικότητας.

Το γεγονός ότι για πρώτη φορά το ελληνικό δημόσιο έχει σταθερό κύκλο κινητικότητας χάρη στις παρεμβάσεις που έχουμε κάνει. Η αναμόρφωση της Σχολής Δημόσιας Διοίκησης. Ο κλάδος, ο καινούργιος κλάδος των Επιτελικών Στελεχών, που διαμορφώθηκε, προβλέφθηκε και τώρα έγιναν οι εξετάσεις και ετοιμάζει την εκπαίδευσή τους. Το Προεδρικό Διάταγμα, για τα προσωπικά δεδομένα, για την τηλεργασία που βρίσκεται στο Συμβούλιο της Επικρατείας. Η νομοθέτηση Πολιτικής Δώρου, αλλά και η νομοθέτηση πολιτικής για τους μετακλητούς, η ΚΥΑ για το μπόνους παραγωγικότητας. Όλο αυτό το θεσμικό πλαίσιο καινούργιων θεσμών για τη Διοικητική Μεταρρύθμιση. Από αυτό όλο η Αντιπολίτευση έχετε καταλάβει, ότι δεν έχει γίνει τίποτα; Όλη αυτή η συγκεκριμένη προσπάθεια ή το συγκεκριμένο έργο, σας οδηγεί σε μία μηδενιστική κριτική; Τώρα, στον απολογισμό;

Ευτυχώς, σήμερα ο Εισηγητής του ΣΥΡΙΖΑ ήταν συγκροτημένος στην κριτική του και δεν υιοθετεί ή τουλάχιστον στη συγκεκριμένη κριτική τέτοια αφοριστικά σχήματα. Την ανέλαβε σήμερα τη σκυτάλη η κυρία Λιακούλη σήμερα του μηδενισμού του έργου της Κυβερνήσεως.

Αλλά λέω τώρα, από όλο αυτό το οποίο έχει γίνει το οποίο έχει αγγίξει όλους τους τομείς της Διοικητικής Μεταρρύθμισης, εγώ δεν λέω ότι τελειώσαμε, προφανώς δεν τελειώσαμε και υπάρχουν πράγματα τα οποία πρέπει να γίνουν και πρέπει να γίνουν πολλά περισσότερα. Να σας τα πω, μπορώ να σας εξαγγείλω και το κυβερνητικό πρόγραμμα της επόμενης τετραετίας. Διότι, βεβαίως και πρέπει να φτιαχτεί ο καινούργιος δημοσιοϋπαλληλικός κώδικας. Είναι έτοιμος ο καινούργιος Κώδικας Διοικητικής Διαδικασίας και δεν έχουμε χρόνο, μάλλον δεν θα έχουμε χρόνο, να μπορέσουμε να τον φέρουμε προς ψήφιση, αλλά είναι έτοιμος, φτιαγμένος. Προφανώς, είναι η ώρα να γίνει μια βαθιά επαναξιολόγηση σε όλο το σύστημα της Τοπικής Αυτοδιοίκησης, αλλά όλες οι παρεμβάσεις οι οποίες άγγιξαν σε όλα τα διοικητικά επίπεδα, σε όλο το μέγεθος, σε όλο το εύρος της δημόσιας διοίκησης, από αυτό εσείς καταλάβατε ότι όλα είναι «γονατογραφήματα», όλα είναι ασήμαντα, όλα δεν έχουν καμία αξία; Μάλιστα, να δεχτώ, λοιπόν, αυτή την κριτική.

Πάμε, όμως, τώρα να μου εξηγήσετε κάτι άλλο. Εσείς λέτε ότι όλα αυτά είναι για πέταμα. Εγώ δεν θα πω τι έγινε την προηγούμενη τετραετία, γιατί το έχω θέσει πολλές φορές αυτό, το έχω θέσει ως ερώτημα στο ΣΥΡΙΖΑ, αλλά να το θέσω ευρύτερα και σε ένα ερώτημα τώρα που βλέπω ότι αναπτύσσεται και μια ευρύτερη πολιτική συζήτηση για τις συνεργασίες στις εκλογές, λέει και το ΠΑΣΟΚ για τις προγραμματικές συγκλίσεις, υπάρχουν εδώ προτάσεις ουσιαστικά που απευθύνονται από ότι καταλαβαίνω προς το ΣΥΡΙΖΑ και προς το ΜέΡΑ25, για να δουν τι θα κάνουν σε ένα τέτοιο ενδεχόμενο. Εδώ, λοιπόν, υπάρχει ένα ερώτημα. Πώς παρενέβη;

Εγώ σας είπα 15 τομείς παρεμβάσεως, μείζονες τομείς, σημαντικούς τομείς παρεμβάσεως στο θέμα της δημόσιας διοίκησης. Δεν έχει μείνει κάτι το οποίο δεν έχουμε αγγίξει. Υπάρχουν κομμάτια ακόμα; Ναι και εγώ να σας τα πω. Το σύστημα επιλογής προϊσταμένων, θέλει να δουλέψουμε σε αυτό. Είναι ενταγμένο μέσα στο δημοσιοϋπαλληλικό κώδικα. Το πειθαρχικό δίκαιο, θέλει να δουλέψουμε σε αυτό. Αλλά, όταν κάποιος έχει κάνει αυτά, το να του πεις «ξέρεις δεν τελείωσες ακόμα», προφανώς δεν τελείωσα γι’ αυτό και θέλω και την επόμενη τετραετία, γιατί έχω δουλειά να κάνω.

Δεν τέλειωσα, άμα τελείωνα θα σας έλεγα εγώ τελείωσα να έρθει κανένας άλλος να κάνει το δικό του. Αλλά, προφανώς έχει περισσότερη δουλειά η Κυβέρνηση αυτή και γι’ αυτό και ζητάει ουσιαστικά τη δεύτερη τετραετία.

Λέω, όμως, τώρα εδώ, για να πάμε συγκεκριμένα, όταν κάνεις τη σύγκριση και βλέπεις ότι αυτά τα οποία έχει ψηφίσει η προηγούμενη Κυβέρνηση στα αντίστοιχα δικά της τεσσερισήμισι χρόνια, είναι τρία νομοθετήματα. Μία αξιολόγηση, η οποία ουσιαστικά ήταν η επαναφορά στο σύστημα Παυλόπουλου, ένα σύστημα κινητικότητας, το οποίο δεν το εφάρμοσε στα τεσσερισήμισι χρόνια, παρότι το ψήφισε από το 2016, δεν το εφάρμοσε, το εφάρμοσε πλημμελώς. Δεν έκανε αυτά δηλαδή τα οποία προέβλεπε ο νόμος που έκανε και νομίζω ότι ήταν και μία Κύρωση Διεθνούς Σύμβασης. Αυτό ήταν το νομοθετικό έργο της τετραετίας προ της παρούσης Κυβέρνησης.

Τώρα τι συζητάμε και τι συγκρίνουμε δηλαδή, για να καταλάβω. Διότι, η σύγκριση είναι ισοπεδωτική και μη μου πει κανένας ότι έφταιγε το μνημόνιο. Ποιο μνημόνιο έφταιγε; Για τα θεσμικά ζητήματα έφταιγε το μνημόνιο; Το ότι η παρέμβαση στην αυτοδιοίκηση της προηγούμενης περιόδου ήταν ουσιαστικά η αλλαγή του εκλογικού νόμου και η επαναφορά της απλής αναλογικής; Αυτό ήταν που έγινε όλο το προηγούμενο χρονικό διάστημα; Αυτό συγκρίνεται με αυτό το οποίο έχουμε κάνει εμείς; Με το γεγονός ότι σήμερα, παραδείγματος χάρη, μετά την έκδοση της δευτερογενούς νομοθεσίας, ιδρύονται σε όλους τους δήμους μονάδες εσωτερικού ελέγχου, προκειμένου να βελτιωθούν οι ποιότητες της διοικητικής λειτουργίας και ο έλεγχος και η ακεραιότητα των διαδικασιών; Εντάξει, δεν το αναγνωρίζετε εσείς, θέλετε να μου εξηγήσετε γιατί το αναγνωρίζουν όλοι οι διεθνείς οργανισμοί;

Εσείς δεν το βλέπετε. Εσείς εδώ προκειμένου κάνετε Αντιπολίτευση για την Αντιπολίτευση, εγώ σας το ξαναλέω έχετε καταψηφίσει όλα αυτά τα νομοσχέδια. Σε αυτούς τους νόμους δεν ήσασταν εσείς συμμέτοχοι.

Καταψηφίσατε τον εσωτερικό έλεγχο. Να δω πώς θα το δικαιολογήσετε ιστορικά. Καταψηφίσατε την τηλεργασία. Να δω πώς θα το δικαιολογήσατε. Καταψήφισε τα κεντρικά νομοσχέδια. Το νόμο για τις δραστηριότητες άσκησης επιρροής το καταψηφίσατε και το Εθνικό Σύστημα Ακεραιότητας το καταψηφίσατε. Έχετε καταψηφίσει το σύνολο. Καταψηφίσατε το νέο σύστημα αξιολόγησης. Το πιο προχωρημένο αυτή τη στιγμή μοντέλο αξιολόγησης που υπάρχει, με την υιοθέτηση των δεξιοτήτων, το έχετε καταψηφίσει. Καταψηφίσατε τον καινούργιο μηχανισμό για το διαγωνισμό του ΑΣΕΠ.

Έχετε καταψηφίσει το σύμπαν. Δικαίωμά σας, αλλά, προφανώς, υπάρχει και μια αποτίμηση στο πώς έχετε σταθεί απέναντι σε όλα αυτά τα μεγάλα ζητήματα, τα οποία αλλάζουν τη λειτουργία του Κράτους, στην κυριολεξία δημιουργούν νέους όρους για το Κράτος. Απέναντι σε όλα αυτά εσείς έχετε σταθεί απέναντι με έναν απολύτως, εγώ θα πω, ούτε καν ιδεολογικό τρόπο. Έχετε σταθεί απέναντι για κάποιον λόγο, κατά τη γνώμη μου, μικροπολιτικής αντιπολίτευσης. Ωραία.

Θέλω να μου εξηγήσετε, επίσης, αν όλα αυτά είναι για πέταμα, δεν έχουμε κάνει τίποτα, τα κάναμε όλα αυτά, αλλά δεν έχουν καμία αξία, είναι ασήμαντα πράγματα. Μάλιστα. Γιατί ξαφνικά η χώρα κέρδισε 13 μονάδες στους δείκτες διαφθοράς των διεθνών οργανισμών; Εμείς δεν κάναμε τίποτα για τη διαφθορά, είμαστε άχρηστοι και τα είχε κάνει καλά η προηγούμενη Κυβέρνηση. Μάλιστα. Γιατί πέσανε οι προηγούμενοι επτά μονάδες και εμείς ανεβήκαμε 13; Τίποτα δεν έχουμε κάνει. Όλα αυτά για πέταμα και ο εσωτερικός έλεγχος για πέταμα και η πολιτική δώρου για πέταμα και ο σύμβουλος ακεραιότητας για πέταμα και το lobbying για πέταμα. Τίποτα.

Ωραία, εσείς που τα κάνατε καλά, γιατί πέφτατε και εμείς κερδίσαμε 13 μονάδες; Δεν το λέω εγώ. Το λέω η Διεθνής Διαφάνεια. Γιατί έχουμε κερδίσει άλλες 10 θέσεις στον τρόπο με τον οποίο αντιλαμβάνεται τη λειτουργία της δημόσιας διοίκησης και εμπιστεύεται τη δημόσια διοίκηση ο πολίτης; Δεν το λέω εγώ. Ο ΟΟΣΑ το λέει. Γιατί έχει γίνει αυτό; Γιατί, παραδείγματος χάρη, είχε καταβαραθρωθεί η χώρα στο δείκτη εμπιστοσύνης στους πολίτες της δημόσιας διοίκησης επί ΣΥΡΙΖΑ και η χώρα είναι αυτή τη στιγμή μία μονάδα κάτω σε σχέση με τη δημόσια διοίκηση των Ηνωμένων Πολιτειών; Πώς συνέβη αυτό; Αυτά όλα δεν έπαιξαν κανένα ρόλο, δεν έχουν καμία σημασία; Τι έγινε, δηλαδή;

Άρα, τι θέλω να πω; Αυτός είναι μηδενιστικός τρόπος, διότι πίσω από όλα αυτό υπάρχει μία σκληρότατη εργασία της δημόσιας διοίκησης. Επειδή η κυρία Σακοράφα επιμένει στο ερώτημα «ποιος μας τα έχει φτιάξει», είναι ένα ερώτημα το οποίο έρχεται και ξανάρχεται, θα το ξαναπώ. Υπάρχουν πράγματα, για τα οποία υπάρχει τεχνική βοήθεια. Δεν υπάρχει, όμως, ούτε ένα νομοθέτημα από αυτά που έχω εισηγηθεί εγώ, στο οποίο να μην έχει εμπλακεί πλήρως και απολύτως, σε όλα τα επίπεδα, η δημόσια διοίκηση και η υπηρεσία, ούτε ένα, και για αυτό αυτά τα νομοθετήματα εφαρμόζονται. Γιατί; Διότι αποτελούν κτήμα και ιδιοκτησία της δημόσιας διοίκησης. Γιατί η δημόσια διοίκηση έχει συμμετάσχει σε όλα τα επίπεδα.

Ναι, βεβαίως, μπορεί να υπήρξε τεχνική βοήθεια. Ναι, βεβαίως, μπορεί να υπήρξαν προτάσεις. Ναι, βεβαίως, μπορεί να υπήρξαν κείμενα. Δεν υπάρχει ούτε ένα κείμενο, το οποίο να μην έχει τύχει της επεξεργασίας των υπηρεσιών μας, εκτενεστάτου διαλόγου, σε μεγάλο βάθος, σε ατελείωτες και πολύωρες συνεδριάσεις. Επαινετοί, λοιπόν, οι άνθρωποι, οι οποίοι συμμετείχαν σε όλο αυτό. Είναι επαινετοί, διότι είναι η δημόσια διοίκηση που το κάνει αυτό. Άρα, αυτό είναι κάτι το οποίο εγώ δεν θέλω να το αναγνωρίσετε, ούτε και ιδιαίτερη σημασία, αλλά σε τελευταία ανάλυση, ειλικρινώς, θεωρώ ότι πέφτει στο κενό μια τέτοιου τύπου μηδενιστική κριτική

Θα πω και κάτι ακόμα, το οποίο σιγά-σιγά πρέπει να αρχίσει να αλλάζει. Εγώ το λέω για την πατρίδα. Δεν το λέω τώρα ούτε για μας, ούτε για κανέναν άλλο. Η αναπαραγωγή ότι η δημόσια διοίκηση είναι ρουσφετολογική και πελατειακή, προσβάλλει πια κεκτημένα και θεσμούς που έχουν τη δική τους αξία. Πραγματοποιήσαμε εμείς, αυτήν τη στιγμή που μιλάμε, 35.000 προσλήψεις, αν θυμάμαι καλά. Έχουν υλοποιηθεί έχουμε εγκρίνει 64.000 και έχουμε υλοποιήσει 35.000 προσλήψεις. Αυτοί οι άνθρωποι προσελήφθησαν ρουσφετολογικές, οι 35.000; Αυτό λέτε;

Δεν μπήκαν με διαδικασία ΑΣΕΠ αυτοί οι 35.000 άνθρωποι; Μην ακούω το επιχείρημα που ακούω καμιά φορά, ξέρεις τι έγινε με τους Γενικούς Διευθυντές του ΕΦΚΑ, είναι 10 αυτοί 15, 20, οι οποίοι είναι σε υψηλότατες θέσεις, υπάρχει ένα συγκεκριμένο σκεπτικό και μια συγκεκριμένη ανάλυση που έγινε. Και λέει τώρα, ήταν ρουσφετολογικό αυτό, ποιοι; Οι 15. Και έχουμε προσλάβει 36.000. Αυτό είναι κάτι το οποίο το αναπαράγετε ως κλητική μέσα στην κοινωνία, και είναι κάτι το οποίο πρέπει επιτέλους να τελειώσει. Γιατί, ναι, το ΑΣΕΠ, λειτουργεί με όρους διαφάνειας και με όρους αξιοκρατικούς.

Θα έρθουν αύριο να διαγωνιστούν 120.000 υποψήφιοι για τις θέσεις αυτές και για τη δημιουργία αυτής της δεξαμενής υπαλλήλων. Τι λέτε σε αυτούς τους ανθρώπους, ότι είναι ρουσφετολογική η διαδικασία; Θα συμμετάσχουν 105.000 και λέτε ότι είναι ρουσφέτια αυτά;

Γιατί το λέτε αυτό, ούτε εσείς το πιστεύετε αυτό. Γιατί το αναπαράγετε; Ακούω παραδείγματος χάρη-κορυφαίο επιχείρημα αυτό-αυξήθηκαν οι μετακλητοί. Ναι αυξήθηκαν οι μετακλητοί. Πόσο έχουν αυξηθεί, κύριε Χατζηγιαννακη, οι μετακλητοί; Από αυτό που είχατε εσείς και από αυτό που έχουμε εμείς. Αριθμό, 3.300 μετακλητοί τώρα, 2.700 ήταν επί ημερών σας. Πού είναι αυτοί οι μετακλητοί και οι παραπάνω 600, κύριε Χατζηγιαννάκη, για τους οποίους κάνουμε τόσο μεγάλη συζήτηση; Στους Δημάρχους δεν είναι; Γιατί οι μετακλητοί στους Υπουργούς και τους Βουλευτές έχουν μειωθεί. Γιατί δεν το λέτε αυτό, ότι δεν πρέπει να δώσουμε μετακλητούς-δηλαδή έναν σύμβουλο-σε κάθε Δήμαρχο να κάνει τη δουλειά του, αυτή είναι η ιστορία. Γι’ αυτό συζητάμε τώρα, το οποίο είναι το μεγάλο σημείο της κριτικής σας.

Άρα, λοιπόν, που εστιάζετε τώρα την κριτική σας; Στο αν στις αποκεντρωμένες έχω βάλει επικεφαλής πολιτικά πρόσωπα όπως ήταν μέχρι πρότινος; Ναι, έχω βάλει πολιτικά πρόσωπα. Γιατί έχω βάλει πολιτικά πρόσωπα; Γιατί διαπίστωσα ότι ο θεσμός πήγαινε για κλείσιμο και έπρεπε πράγματι να συνδεθεί οργανικά με την άσκηση της συγκεκριμένης πολιτικής.

Ρωτήστε τους υπαλλήλους, έχουν πάρει οι υπάλληλοι των αποκεντρωμένων την αίσθηση και την προοπτική, ότι πράγματι οι αποκεντρωμένες διοικήσεις σήμερα έχουν να επιτελέσουν ένα σημαντικό ρόλο, αυτόν της άσκησης των αποκεντρωμένων αρμοδιοτήτων του κράτους, την ώρα που γινόταν τόσα χρόνια συζήτηση για το αν θα κλείσουν ή δεν θα κλείσουν. Και τώρα, ορθοτομούμε και λέμε, ναι, ότι πράγματι έχουν ρόλο συγκεκριμένο και πρέπει να υποστηριχθούν και μπήκαμε, ναι, και πολιτικά πρόσωπα και οι συντονιστές κατά το επιτελικό μοντέλο, που κρατάνε τα οικονομικά και τη διοίκηση.

Να μιλήσουμε για ποιο; Θέλετε να μιλήσουμε για το Εθνικό Κέντρο Δημόσιας Διοίκησης; «Δεν έχει γίνει τίποτα». Αυτά τα χρόνια, λέει η Αντιπολίτευση δεν έχει γίνει τίποτα αλλά το Εθνικό Κέντρο Δημόσιας Διοίκησης σήμερα, είναι σημείο αναφοράς για όλες τις χώρες ουσιαστικά μέσα στην Ευρώπη. Πήραμε το έργο-σας το είπα αυτό δεν σας το είπα, γιατί αυτά είναι καλά νέα-της επιμόρφωσης των Αλβανών δημοσίων υπαλλήλων , το πήραμε μαζί με τη Γαλλική ΕΝΑ, το Εθνικό Κέντρο Δημόσιας Διοίκησης και Αυτοδιοίκησης. Γιατί μας το έδωσε η Αλβανία αυτό; Θα επιμορφώσει η Ελλάδα τους Αλβανούς δημοσίους υπαλλήλους. Γιατί μας το έδωσε το έργο αυτό η Αλβανία; Γιατί είναι άχρηστο το Κέντρο Δημόσιας Διοίκησης και Αυτοδιοίκησης; Γιατί δεν είχε γίνει τίποτε;

Άρα, λοιπόν, γιατί δεν έρχεστε να κάνετε κριτική, εγώ δεν λέω ότι δεν υπάρχει χώρος κριτικής, εγώ ξέρω και την κριτική μπορώ να σας κάνω και την Αντιπολίτευση, να σας πω και τις παραλήψεις, να σας πω και τι έπρεπε να δώσουμε αλλά δεν τα ακούω αυτά, ακούω ισοπέδωση, και είστε μακριά από όλη αυτή την προσπάθεια.

Σε αυτό το νομοσχέδιο, έρχομαι σήμερα. Άκουσα, «είναι επικοινωνιακό», λέει. Ποιο είναι επικοινωνιακό; Το θέμα της καινοτομίας; Δηλαδή τώρα, η κριτική σας δεν πατάει ούτε στα στοιχειώδη. Άλλο καημό δεν είχε ο μέσος ψηφοφόρος, για να κάνω εγώ εκμετάλλευση επικοινωνιακή της καινοτομίας στη δημόσια διοίκηση. Ο μέσος ψηφοφόρος, με αυτό ξυπνάει και με αυτό κοιμάται. Τι γίνεται με την καινοτομία στη δημόσια διοίκηση.

Προφανώς, αυτό δεν μπορεί να αποτελέσει αντικείμενο επικοινωνιακής εκμετάλλευσης, αλλά είναι σημαντικότατη μεταρρύθμιση η οποία είχε μείνει πίσω. Αυτή την κριτική έπρεπε να μου κάνετε κ. Χατζηγιαννάκη σήμερα. Γιατί το φέρνεις τελευταία ώρα, έπρεπε να το φέρεις πιο γρήγορα. Σωστό. Να το ακούσω αυτό. Έπρεπε να το φέρεις πιο γρήγορα, γιατί ένα σημαντικό πράγμα όπως η καινοτομία έπρεπε να έχει δρομολογηθεί, γιατί η δημόσια διοίκηση χωρίς την καινοτομία δεν μπορεί να προωθηθεί. Και πάλι για πρώτη φορά γιατί αυτή η Κυβέρνηση το κάνει.

Δεν λέω ότι δεν υπήρχε πράγματι μια οργανωτική δομή, αλλά αυτές οι προτάσεις, κυρία Σακοράφα, προέρχονται από αυτήν την οργανωτική δομή. Από αυτούς τους ανθρώπους και εγώ μπορώ να σας τους ονομάσω κιόλας ποιοι είναι αυτοί οι οποίοι έχουν κάνει συγκεκριμένες προτάσεις. Η υπηρεσία το προτείνει αυτό. Και γιατί το προτείνει η υπηρεσία; Γιατί καθίσαμε και είπαμε, τι χρειάζεται; Πώς πιστεύετε ότι μπορεί να ενισχυθεί αυτή η ιστορία; Τι πρόσθετο μπορούμε να κάνουμε; Χρειάζεται αυτό θεσμική θωράκιση ή θα μπορούσατε να το κάνετε χωρίς νομοθεσία, να το κάνετε υπηρεσιακά; Και γυρνάνε και λένε, εμείς χρειαζόμαστε έναν, δύο, τρεις, τέσσερις, πέντε, επτά θεσμούς, οι οποίοι προβλέπονται στα άρθρα αυτά, προκειμένου να ενισχυθεί η καινοτομία στη δημόσια διοίκηση.

Έχουμε κάποια συγκεκριμένα αποτελέσματα; Βεβαίως υπάρχουν και με χαρά να σας ενημερώσουμε γι’ αυτά, για το τι έχει γίνει μέχρι τώρα, για το ποιες είναι οι καινοτόμες προτάσεις, για το ποια σχέδια υπεβλήθησαν, με ποιο μηχανισμό. Φυσικά, αλλά προφανώς είμαστε πολύ πίσω από εκεί που θέλουμε να πάμε σε επίπεδο καινοτομίας στη δημόσια διοίκηση.

Ακούσαμε κριτική – το έχω ακούσει εκατό φορές - για τον τρόπο νομοθέτησης. Είμαι ο πνευματικός πατέρας των ερανιστικών νομοσχεδίων. Εγώ έχω εισάγει τον όρο και εγώ πιστεύω αυτή τη διαδικασία νομοθέτησης. Τι είναι τα ερανιστικά νομοσχέδια; Είναι ουσιαστικά νομοσχέδια, όπου ενσωματώνουμε ναι, πράγματι, πολλές και διαφορετικές ρυθμίσεις ενός υπουργείου. Είναι σωστός συνταγματικά τρόπος; Απολύτως. Γιατί; Διότι τι λέει το Σύνταγμα για τις λεγόμενες τροπολογίες; Το Σύνταγμα λέει ότι πρέπει να εισάγονται σε συνάφεια με το νομοσχέδιο. Σε ποια συνάφεια προφανώς; Σε συνάφεια της ύλης. Ωραία. Ποιο είναι το πλεονέκτημα του να μαζεύεις τις τροπολογίες μαζί; Ότι τώρα είμαστε στην Επιτροπή Εσωτερικών, στην αρμόδια Επιτροπή και συζητάμε για ζητήματα που αφορούν το Υπουργείο Εσωτερικών.

Αν δεν κάνετε το ερανιστικό νομοσχέδιο, κύριε Χατζηγιαννάκη και κυρία Λιακούλη, ξέρετε τι θα κάνετε; Θα έχετε τροπολογία κάθε εβδομάδα σε διάφορα νομοσχέδια. Γιατί όλες αυτές οι διατάξεις χρήζουν ρυθμίσεως, κάπου πρέπει να μπουν. Πρέπει να νομοθετηθούν για να λύσουν θέματα. Πώς θα λύσετε τα θέματα; Πηγαίνοντας και βάζοντας τροπολογίες δεξιά και αριστερά. Και τι έχω πει εγώ; Όχι, να μην τις βάζουμε δεξιά και αριστερά, να τις μαζεύουμε όλες σε ένα σώμα, αυτό να είναι του Υπουργείο Εσωτερικών και όλες αυτές οι διάφορες διατάξεις που χρήζουν νομοθεσίας να έρχονται να συζητηθούν μαζί.

Θέλετε να σας πω και κάτι άλλο; Για την επόμενη Βουλή είναι αυτό. Να κάτι στο οποίο πρέπει να προχωρήσει η Βουλή. Πρέπει να υπάρξει ειδική διαδικασία για τη συζήτηση των τροπολογιών για να μένει καθαρό το σώμα του νομοσχεδίου.

Εγώ συμφωνώ να μη βάζουμε ούτε ερανιστικό, ούτε τίποτε, αλλά κάπως πρέπει να γίνεται αυτό. Από τη στιγμή που είναι επιλογή -και αυτό είναι μία συζήτηση και το απευθύνω σε όλους σας - να μην έχουμε νόμο, όπως ενδεχομένως θα ήταν το σωστό, υψηλής αφαιρέσεως, στρατηγικής κατευθύνσεως με γενικές, αν θέλετε, διατυπώσεις στις νομοθετικές διατάξεις, αλλά το κάνει το Σώμα όταν το φέρνω αυτό και δίνω εξουσιοδοτήσεις – που εγώ λέω ότι το Κοινοβούλιο δίνει πολύ λίγες εξουσιοδοτήσεις σε σχέση με αυτό που θα έπρεπε να κάνει- το Κοινοβούλιο έρχεται και εμπλέκεται τώρα σε λεπτομερείς ρυθμίσεις. Και τι φωνάζει για την Κυβέρνηση; Δεν θέλουμε να σας δίνουμε εξουσιοδότηση, διότι θέλουμε εμείς να έχουμε έλεγχο του περαιτέρω περιεχομένου. Ναι, αλλά έτσι ο νόμος γίνεται αναλυτικός και όταν ο νόμος γίνεται αναλυτικός και λεπτομερής συμβαίνουν δύο πράγματα.

Πρώτον, χάνεται ο πολιτικός χαρακτήρας της συζήτησης και γίνεται μια τεχνική συζήτηση, ενώ, στο χαρακτήρα του Κοινοβουλίου, η συζήτηση θα έπρεπε να είναι στρατηγική, να είναι μία συζήτηση κατεύθυνσης και όχι μια συζήτηση λεπτομέρειας, δηλαδή τεχνοκρατική συζήτηση.

Δεύτερον, όταν εν συνεχεία θέλεις να αλλάξεις κάτι, πρέπει να φέρεις τροπολογία και δεν αλλάζεις την κατεύθυνση. Ενώ η στρατηγική σου μένει η ίδια, επειδή κάποια ανάγκη έχει παραχθεί και έχει εμφανιστεί, είσαι υποχρεωμένος να κάνεις τροπολογία. Άρα, να το πλήθος των τροπολογιών.

Το πλήθος αυτών των τροπολογιών, είναι λογικό παρακολούθημα της επιλογής που κάνει ο νομοθέτης. Αυτό βαραίνει και τις κυβερνήσεις, αλλά και το αίτημα του Κοινοβουλίου να έχει αναλυτική και λεπτομερειακή κακή νομοθέτηση. Γιατί; Γιατί, εκφράζει μια επιφύλαξη η νομοθετική εξουσιοδότηση. Αντί να πούμε, ότι αυτή είναι η στρατηγική κατεύθυνση, τις λεπτομέρειές πάρτε τις σας παρακαλώ, κ. Υπουργέ, βγάλτε ένα Προεδρικό Διάταγμα, εάν είναι ευρύτερης σημασίας και χαρακτήρα η εκδώστε υπουργικές αποφάσεις. Ρυθμίστε τις λεπτομέρειες όπως νομίζετε, για να μην ερχόμαστε συνέχεια εδώ να κάνουμε αλλαγές. Άλλο να αλλάξεις μία υπουργική απόφαση, άλλο να έχεις νομοθεσία.

Αντί να πούμε αυτό, αξιώνει το Κοινοβούλιο αναλυτική νομοθεσία και μετά τα χρόνο στο ίδιο το Κοινοβούλιο αξιώνει και λέει – μα, με συγχωρείτε, γιατί μας φέρνετε τόσες τροπολογίες -; Πως θα γίνει, δεν γίνονται και τα δυο, ή το ένα ή το άλλο. Αφού, είναι έτσι η νομοθεσία, η λύση εδώ για να μένουν καθαρά τα σχέδια, τα σώματα του νομοσχεδίου και να μην μπερδεύονται με λοιπές διατάξεις, είναι τι; Να υπάρξει διαδικασία ψήφισης τροπολογιών, επεξεργασία στις Επιτροπές, συνοπτική ψήφιση - ναι – όχι - στην Ολομέλεια. Εκτός και αν κρίνονται μείζονος σημασίας, που μπορεί να το κρίνει η διάσκεψη αυτό και να πει, ότι εγώ αυτή επειδή τη θεωρώ μείζονος σημασίας να συζητήσουμε για τις απεργίες. Μάλιστα, τη θεωρώ μείζονος σημασίας θα τη βάλω σε ευρεία συζήτηση στην Ολομέλεια.

Αλλά, όμως, οι περισσότερες από τις τροπολογίες επειδή είναι επιμέρους θέματα, θα μπορούσαν στην Ολομέλεια να πάνε με μία συμφωνία ή διαφωνία, αφού έχει γίνει επεξεργασία τους στις αρμόδιες επιτροπές και να αποφορτίσουμε και την Ολομέλεια από το βάρος, αλλά και να συγκεντρώσουμε τις επιτροπές τη συζήτηση των τροπολογιών.

Άρα, λοιπόν, σε αυτή την κατεύθυνση τώρα, επειδή λέμε για τα ερανιστικά είναι εξαιρετική νομοθετική πρακτική, διότι, η άλλη επιλογή πλην των ερανιστικών νομοσχεδίων, είναι όπως είπα, να πηγαίνουμε συνεχώς σε διάφορα άσχετα νομοσχέδια. Πράγματι εδώ, είμαι αντίθετος σε αυτό που λέει το Σύνταγμα, παρότι αυτό είναι «interna corporis» και κρίνεται στο εσωτερικό του Κοινοβουλίου, αλλά, εν πάση περιπτώσει με διευρυμένες πια ερμηνείες για το τι είναι συναφές και τι δεν είναι συναφές, να τα βάζουμε στα διάφορα νομοσχέδια.

Έρχομαι και λίγο στα συγκεκριμένα που ρυθμίζουμε σήμερα. Εκτός, λοιπόν, από την καινοτομία, η οποία καινοτομία επειδή άκουσα είναι τα ίδια, πως είναι τα ίδια; Το πληροφοριακό σύστημα είναι το ίδιο; Το αποθετήριο πρακτικών καινοτομίας, είναι το ίδιο; Τα βραβεία καινοτομίας είναι τα ίδια; Ο εθνικός διαγωνισμός πρωτοτύπων, είναι το ίδιο; Ο τρόπος με τον οποίο αναπτύσσονται οι οργανικές μονάδες είναι το ίδιο; Το γεγονός, ότι υπάρχει εθνικό σχέδιο δράσης για την καινοτομία είναι το ίδιο; Δηλαδή τι; Ότι, ουσιαστικά θα έρχεται η υπηρεσία και θα θέτει συγκεκριμένους στόχους κατ’ έτος, για τον τρόπο με τον οποίο θα εξελίξει την καινοτομία στο εσωτερικό της δημόσιας διοίκησης; Όλα αυτά είναι το ίδιο; Για αυτό σας λέω, ότι αυτή η μηδενιστική προσέγγιση της Αντιπολίτευσης είναι που ακυρώνει πλήρως την όποια κριτική της.

Από κει και πέρα, υπάρχουν επιμέρους διατάξεις η κάθε μια με σημαντική αξία. Θα ξεχωρίσω μερικές, για να μιλήσουμε περισσότερο στην επί των άρθρων συζήτηση.

Άρθρο 17. Δεν σας άκουσα να μιλάτε για αυτό. Είναι σημαντικό να τοποθετηθείτε. Εξατομικευμένη στήριξη και πρόβλεψη μέτρων σε εργαζόμενους με αναπηρία στον δημόσιο τομέα. Να λέτε όμως και καμιά καλή κουβέντα, ενισχύει την αξιοπιστία σας. Η μηδενιστική προσέγγιση δεν είναι σωστή. Όταν παραδείγματος χάριν, εδώ διαμορφώνονται οι προϋποθέσεις για να λυθεί, εγώ δεν λέω ότι με μία νομοθετική διάταξη λύνεται, λέω, όμως ότι υπάρχει πρώτη φορά μια πρόβλεψη, η οποία λέει ότι οι άνθρωποι οι οποίοι εργάζονται στο δημόσιο και χρειάζονται για να μετακινηθούν, για να ταξιδέψουν, για να κάνουν τη δουλειά τους χρειάζονται στήριξη, για πρώτη φορά εδώ υπάρχει πρόβλεψη, ότι θα παρέχεται αυτή η στήριξη. Άρα, λοιπόν, αυτό είναι εξαιρετικά σημαντικό.

Για τα ζητήματα στο άρθρο 20 και τον προγραμματισμό. Ακούστε ένα ωραίο που λύνουμε εδώ. Νομικό, αλλά ωραίο. Ξέρετε πώς γίνονταν οι προσλήψεις μέχρι σήμερα του έκτακτου προσωπικού; Με μία αναφορά σε μια πράξη Υπουργικού Συμβουλίου. Ξέρετε από πού δινόταν αυτή η νομοθετική εξουσιοδότηση; Από μια διάταξη του 2006, που έλεγε ότι απαγορεύονται πλήρως οι προσλήψεις στο δημόσιο και από κάτω είχε «όμως με απόφαση του Υπουργικού Συμβουλίου μπορείς να προσλαμβάνεις» και είχε όλες τις εξαιρέσεις.

Αυτό τώρα έχει τελειώσει. Εμείς, εξακολουθούσαμε σήμερα να εφαρμόζουμε αυτή τη διάταξη. Τώρα πια, με το νόμο που δεν σας αρέσει, το νόμο για το «Επιτελικό Κράτος» έχουμε ουσιαστικά εγκαθιδρύσει τον προγραμματισμό προσλήψεων. Άρα, δεν υπάρχει αυτή η καθολική απαγόρευση που μετά οδηγούσαν στην καθολική αποδοχή των προσλήψεων. Απαγορεύεται και από κάτω όλα επιτρέπονται, αυτή ήταν η διάταξη.

Άρα, τελειώνει με αυτή τη διάταξη αυτή η εποχή και ερχόμαστε σε αυτό είναι η κανονικότητα. Ποια είναι η κανονικότητα; Υπάρχει ο ετήσιος προγραμματισμός προσλήψεων τακτικού, υπάρχει ο ετήσιος προγραμματισμός προσλήψεων έκτακτου. Εμείς, τον εισήγαμε αυτόν. Ούτε αυτό είναι καλό; Το ότι έχουμε προγραμματισμό για το έκτακτο και να ξέρουμε τι μας γίνεται; Ότι έχουμε ετήσιο μέγιστο επίπεδο στελέχωσης στο έκτακτο; Ότι βάζουμε στόχους μείωσης κατά δύο συνεχείς χρονιές του έκτακτου, προκειμένου να μπορούμε να το υποκαταστήσουμε με τακτικό, κάτι που αποτελεί πάγιο αίτημα; Ούτε αυτό; Εν συνεχεία, βεβαίως, αναγνωρίζουμε μία σειρά από εξαιρέσεις που πρόκειται να ρυθμιστούν με μία Υπουργική Απόφαση που πρόκειται να εκδοθεί.

Έρχομαι στην ΑΑΔΕ, στον 1Γ΄. Κάναμε μία επιλογή εδώ. Η αλήθεια είναι ότι από την 1Γ΄ ενώ στόχος ήταν να προσληφθούν περίπου 800 άνθρωποι, προφανώς, διπλή επιλογή που έγινε και από την ΑΔΑΕ και από το ΑΣΕΠ να θέσουν υψηλότερα όρια και προφανώς, γιατί ήταν και δύσκολα τα θέματα, αλλά υπήρχε μια ιδιαιτερότητα εδώ. Αυτοί διαγωνίστηκαν και σε νομικά και σε οικονομικά. Αυτός ο συνδυασμός δυσκόλεψε προφανώς σημαντικά το διαγωνισμό και οδήγησε σε ένα πολύ χαμηλό αποτέλεσμα. Δηλαδή, με 55 μάθημα βάση, όπως ήταν η βασική επιλογή και 60 να είναι το συνολικό, επιτυχόντες είχαμε 257 από τους 800 που θέλαμε να καλύψουμε. Επομένως, είναι προφανές ότι ο συνδυασμός δυσκολίας θεμάτων, συνδυασμού γνώσεων και αυξημένων βάσεων, οδήγησε σε αυτό το χαμηλό αριθμό.

Μας προβλημάτισε το τι θα έπρεπε να γίνει. Κάνουμε αυτή τη στιγμή την επιλογή του να πάμε σε βάση 50 συνολικά, το οποίο είναι και η εκ του νόμου υπάρχουσα βάση του νόμου του ΑΣΕΠ, αλλά 40 ανά μάθημα. Ακούω και άλλες ιδέες. Θέλω να ακούσω τι έχετε να πείτε σε αυτό. Αυτό που απασχολεί τώρα και προβληματίζει είναι το αν αυτή η επιλογή που κάνουμε σήμερα είναι η βέλτιστη ή και ακούω απόψεις, θεωρείτε ότι πρέπει να πάμε σε μια άλλη κατεύθυνση.

Τι άλλες εναλλακτικές επιλογές έχουμε; Η μία επιλογή είναι να κρατήσουμε την βάση του νόμου 50 παντού. Δηλαδή, 50 μέσος όρος, αλλά και ελάχιστο 50 ανά μάθημα. Αυτή η επιλογή μας οδηγεί σε ένα σενάριο όπου γίνονται δεκτοί 513.

Το 40 και 50 που έχουμε επιλέξει τώρα, πάμε στους 717. Εάν καταργήσουμε πλήρως τη βάση στα μαθήματα και πάμε μόνο στο 50 μέσο όρο, πάμε στο 754. Εκεί, όμως, να ξέρουμε ότι κάνουμε μία επιλογή να αφαιρέσουμε τελείως τις βάσεις. Εγώ, θα ακούσω πολύ προσεκτικά ως προς αυτές τις επιλογές τι έχουν να πουν τα κόμματα. Δέχομαι ότι είναι κάτι που προβληματίζει. Είναι κάτι που μας έχει κάνει να σκεφτούμε πολύ. Με ενδιαφέρει να ακούσω τι έχει να πει το Κοινοβούλιο σε αυτό. Υπήρξε ούτως η άλλως και εκτεταμένη διαβούλευση για τα ζητήματα αυτά.

Οι ανανεώσεις αποσπάσεων των υπαλλήλων της Εθνικής Αρχής είναι απολύτως απαραίτητες, γιατί είναι ελεγκτές με μεγάλη εμπειρία. Έχουν τοποθετηθεί πολλά χρόνια εκεί και επομένως πρέπει να ανανεωθούν. Πρέπει όμως να τους δώσουμε και την δυνατότητα να μεταταγούν.

Λύνουμε ένα θέμα που μου έχετε θέσει πολλοί. Δίνουμε τη δυνατότητα ενός διορισμού συγγενούς σε εκείνον που απεβίωσε από τον σεισμό στο Δήμο Μινώα Πεδιάδος Κρήτης, στο Αρκαλοχώρι. Επομένως, το ξέρω γιατί έχει τεθεί από πολλές πτέρυγες αυτό ως αίτημα. Άρα, το ρυθμίζουμε αυτό.

Πάμε σε αυτό που σας απασχόλησε, από πλευράς συνδικαλιστικών ελευθεριών. Έχει ρυθμιστεί με ένα ορισμένο τρόπο το δικαίωμα στην απεργία. Δεν παρεμβαίνω σε αυτό. Όμως, υπήρξε πράγματι μία γνωστοποίηση από πλευράς συλλογικού οργάνου, αν θυμάμαι καλά δευτεροβάθμιου οργάνου, που γνωστοποίησε καταρχήν, όχι μια απεργία, αλλά μια αποχή και εν συνεχεία κάποιες στάσεις εργασίας. Δε θα μπω στη νομική συζήτηση το αν η αποχή είναι αποδεκτή συνδικαλιστική πρακτική ή όχι. Σε τελευταία ανάλυση αυτό είναι και το αντικείμενο της κρίσεως των δικαστηρίων. Αυτό που με ενδιαφέρει, είναι ότι σε κάτι που αφορά εργαζόμενους σε όλους τους Δήμους - μηχανικούς εν προκειμένω - προκηρύσσεται από δευτεροβάθμια οργάνωση τους, καλύπτεται από την ΠΟΕ-ΟΤΑ ως τριτοβάθμια οργάνωση.

Παίρνει μια απόφαση το Μονομελές Πρωτοδικείο αρχικώς, πηγαίνοντας κόντρα σε προηγούμενη νομολογία που λέει ότι διάδικος σε αυτή τη δίκη δε μπορεί να είναι το ελληνικό δημόσιο, παρά μόνο κάθε Δήμος ξεχωριστά. Άρα, βγαίνει κάποιος και λέει ότι κάνουν απεργία οι μηχανικοί σε όλους τους Δήμους και βγαίνει ένα δικαστήριο και λέει ότι το ελληνικό δημόσιο δε μπορεί να πει κάτι γι’ αυτό, γιατί δε νομιμοποιείται ενεργητικώς. Δεν είναι διάδικος, δε μπορεί να είναι διάδικος.

Ποια είναι η σκέψη που κάνει το δικαστήριο; Ότι δεν συνδέεται άμεσα εργασιακά με τον εργαζόμενο. Ποιος συνδέεται; Ο Δήμος. Αυτός είναι υπάλληλος του Δήμου. Παρότι προκηρύσσεται από δευτεροβάθμια ή καλύπτεται από τριτοβάθμια και αφορά όλους τους Δήμους της χώρας, το ελληνικό δημόσιο ως τέτοιο δε μπορεί να παρέμβει και ξαναλέω εδώ ότι πηγαίνει κόντρα σε προηγούμενη νομολογία και το ίδιο κρίνει σε έφεση μας και το Εφετείο.

Θεωρώ ότι εδώ δημιουργείται ένα σημαντικό νομικό κενό και επομένως, αυτό το κενό πρέπει να καλυφθεί. Άρα, για να μην υπάρχουν ζητήματα εδώ ερμηνείας των δικαστηρίων, νομίζω το καλύπτουμε, για να λύσουμε το θέμα αυτό. Διότι, η αξίωση κατά τη γνώμη μου της σκέψης των κυρίων Δικαστών, αξιοσέβαστη καθόλα και γι’ αυτό και εδώ εμπράκτως φαίνεται ότι σεβόμαστε, γιατί δεν το παρακάμπτουμε αλλιώς, το λύνουμε νομοθετικά. Σεβόμενοι τη σκέψη, λοιπόν, του Δικαστηρίου, απλώς μου φαίνεται περίεργη, διότι, μία απόφαση που δεν ελήφθη σε ένα συγκεκριμένο Δήμο ενός συγκεκριμένου σωματείου εργαζομένων στο Δήμο που ασκούσαν ένα δικαίωμά τους συλλογικό στο Δήμο, ναι, καταλαβαίνω ότι δε μπορεί να παρέμβει το Υπουργείο Εσωτερικών. Σωστό είναι αυτό. Αυτό αφορά το Δήμο. Αλλά κάτι που αφορά τους Δήμους όλης της χώρας και τους εργαζόμενους στους Δήμους όλης της χώρας, το Υπουργείο Εσωτερικών δε θα μπορεί να παρέμβει;

Συζητώ εδώ το δικαίωμα της ενεργητικής νομιμοποίησης του δημοσίου. Όταν έχω κήρυξη σε εθνικό επίπεδο δε μπορεί να μην υπάρχει μια αναφορά και σας ξαναλέω εδώ άλλαξε τη θέση του το Δικαστήριο. Είναι μια ερμηνεία που πήγαινε διαφορετικά. Άρα, αυτό είναι που λύνουμε σήμερα και νομίζω ότι είναι σωστό.

Λύνουμε το ζήτημα της άδειας γονέων. Πολύ σημαντικό. Χάνει το παιδί του ένας εργαζόμενος στο δημόσιο. Τι άδεια παίρνει αυτός ο άνθρωπος; Παίρνει κάποια άδεια ή όχι; Η΄ την επόμενη μέρα αξιώνουμε ότι αυτός που έχει χάσει το παιδί του πρέπει να έρθει στην υπηρεσία; Μέχρι τώρα αυτό γινόταν. Ερχόμαστε, λοιπόν και δίνουμε εικοσαήμερη άδεια πένθους για κάτι τόσο συγκλονιστικό, όπως είναι η απώλεια των παιδιών.

Η απονομή των ηθικών αμοιβών σε δημοσίους υπαλλήλους. Εδώ, για την εύφημο μνεία ουσιαστικά κάνω πιο απλή τη διαδικασία, διότι, επειδή εγώ θέλω να μπορώ και να μπορεί να υπάρχει ένας τρόπος ηθικών αμοιβών, αυτή τη στιγμή για τις ηθικές αμοιβές χρειαζόμαστε απόφαση του Υπουργού για μία εύφημο μνεία, αφού πρώτα θα συνεδριάσει το Υπηρεσιακό Συμβούλιο. Λοιπόν, απλοποιώ τη διαδικασία και η εύφημος μνεία γίνεται με απόφαση του Υπουργού. Να μπορούμε σε ανθρώπους που τους έχουμε δει ότι δουλεύουν, ότι αγωνίζονται, ότι προσφέρουν, να μπορούμε με έναν απλό τρόπο να πάμε να τους πούμε ένα μπράβο. Ούτε μπράβο δε μπορείς να πεις. Τόσα χρόνια αυτό το υπέροχο ελληνικό δημόσιο έχει διαμορφωθεί εξαιτίας του εξισωτισμού, σε μία λογική στην οποία ένα μπράβο δε μπορείς να πεις σε έναν άνθρωπο. Δεν είναι και τόσο τρομερό το να δώσουμε μια εύφημο μνεία. Όμως, δε μπορούσαμε να το κάνουμε μέχρι χτες. Τώρα, μπορούμε να το κάνουμε.

Θεωρώ ότι στο κλείσιμο μιας θητείας θα ήταν πολύ γονιμότερες οι συζητήσεις, εάν αντί να πηγαίναμε σε έναν πλήρη μηδενισμό, είχαμε μια πιο παραγωγική αντιμετώπιση, πιο σύνθετη και πιο απαιτητική στην κριτική από την πλευρά της Αντιπολίτευσης. Λέω ότι είναι μία ευκαιρία, κ. Χατζηγιαννάκη, ακόμα και τώρα που τελειώνει ουσιαστικά η κυβερνητική θητεία, σε αυτό το τελευταίο νομοσχέδιο να δείξετε διαφορετικά δείγματα γραφής και να ετοιμάζεστε και για ένα διαφορετικό δείγμα γραφής όταν θα ξανά είστε στην Αντιπολίτευση, οπότε πια, ποιο μυαλωμένοι, έχοντας αποτιμήσει το αποτέλεσμα το εκλογικό θα έχετε φαντάζομαι και μια διαφορετική αντιπολιτευτική στρατηγική, γιατί φαίνεται ότι αυτή εδώ που κρατήσατε όλα αυτά τα χρόνια δεν απέδωσε και δεν καρποφόρησε.

Άρα, μπορείτε να ξεκινήσετε από τώρα και εγώ είμαι βέβαιος πως θα εκτιμηθεί.

**ΠΑΝΑΓΗΣ ΚΑΠΠΑΤΟΣ (Προεδρεύων της Επιτροπής):** Κυρίες και κύριοι συνάδελφοι, ολοκληρώθηκε η πρώτη συνεδρίαση και επεξεργασία και εξέταση του σχεδίου νόμου του Υπουργείου Εσωτερικών «Σύστημα καινοτομίας στον δημόσιο τομέα, ρυθμίσεις Γενικής Γραμματείας Ανθρώπινου Δυναμικού Δημοσίου Τομέα, ρυθμίσεις για τη λειτουργία των ΟΤΑ, πρώτου και δεύτερου βαθμού και των αποκεντρωμένων διοικήσεων και για την ευζωία των ζώων συντροφιάς - Λοιπές επείγουσες ρυθμίσεις του Υπουργείου Εσωτερικών».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αυγερινοπούλου Διονυσία – Θεοδώρα, Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Θεοχάρης Θεοχάρης (Χάρης), Καππάτος Παναγής, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Λιβανός Σπυρίδωνας - Παναγιώτης (Σπήλιος), Λοβέρδος Ιωάννης – Μιχαήλ, Μάνη – Παπαδημητρίου Άννα, Μπούγας Ιωάννης, Παππάς Ιωάννης, Δούνια Παναγιώτα, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αδαμοπούλου Αγγελική, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Μάλαμα Κυριακή, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Τόλκας Άγγελος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καμίνης Γεώργιος, Καστανίδης Χαράλαμπος, Λιακούλη Ευαγγελία, Κατσώτης Χρήστος, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος και Σακοράφα Σοφία.

Τέλος και περί ώρα 17.25΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΠΑΝΑΓΗΣ ΚΑΠΑΤΟΣ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**